Job pingechi lifru | Biblia Nütram\nJob turpu püntüwlay Ngünechen mew\n¿KUTRANPIWKEYELAFIMI tüfachi kutran? Job pingey, ka feychi domo fey ñi domo. ¿Eymi kimimi chem ñi pimekefiel Job? ‘Malisiafinge ta Ngünechen, ka lange.’ Peafiyiñ feytichi domo chumngelu ñi feypin, ka chumngelu (chemu) am chi fente kutrankawkülen Job.\nJob nor wentru ngerkefuy, ka rumel feyentukefi Jewba. Mülekerkefuy Us pingechi mapu mew, müte kamapulekelafuy Kanaan mew. Jewba rume piwkeyefi Job, welu mülerkey kiñe ñi rume üdenieetew. ¿Kimimi iney ngen ñi üdenieetew?\nFeyta Satana chi Weküfü. Tukulpange, Satana weda püllü, üdekefi Jewba. Kidu femi Adan engu Eva ñi feyentunoal Jewba, ka rakiduami kom pu che ñi feyentunoafiel Ngünechen. Welu, ¿femi kay tüfa? Femlayafuy llemay. Rakiduamnge fentren pu nor wentru ka domo kom kimiyiñ. ¿Chumten üytuafuymi?\nDew lalu Jakob ka Jose Egipto mu, Job doy nor wentru ngefuy Jewba mew kom Mapu mu. Jewba ayüfuy ñi kimelafiel Satana, kom pu che ñi wedalkanoel. ‘Lelifinge Job’, pifi. ‘Pefimi püntüwkelay iñche mew.’\nChafdunguy Satana: ‘Eymi kümelkaniefimi, feymu püntüwkelay, ka fentren kümekelu niey. Welu müntuñmafilmi, malisialayaymu chi am.’\nFeymu Jewba feypi: ‘Amunge. Müntuñmafinge. Kom wedake dungu femfilnge ta Job tami ayüel. Peafiyu malisiayaenew chi am. Welu kuñiwtuwküleaymi tami langümnoafiel müten.’\nWüne Satana femi kiñeke wentru weñeñmafingün Job ñi kechan kulliñ, ka pu kamellu, ka ñi pu ufisa lankepirkey engün. Ka langümüñmafi ñi mari fotüm ka ñawe kiñe fütra kürüf mew. Fey wüla, elufi Job tüfachi weda kutran. Job rume kutrankawi. Feymu lle ñi domo feypieyew: ‘Malisiafinge ta Ngünechen, ka lange.’ Welu Job pilay. Kafey küpayngün küla wedake weni ka feypieyew: “Weda mongen yeniekeymi”. Welu Job püntüwlay Ngünechen mew.\nTüfa rume ayüweleyew Jewba, ka fey wüla kümelkalelfi Job, chumngechi peafuymi tüfachi adentun mu. Ngünechen tremoleltueyew ñi kutran. Job ka wiño mari tutekelu yall ngetuy, ka llowi epu fentren tañi niekefel kuyfi ta kechan kulliñ, ufisa ka kamellu.\n¿Eymi rumel püntüwlaymi chi am Jewba mew, Job reke? Femülmi, Ngünechen ka kümelkayaeymew. Tüfachi Mapu rumel küme mülewe ngele küme, adngeay Eden reke, afnoachi mongen nieafuymi.


Hecho 18 ARNNT - Dew rupalu tüfachi dungu, Pablo tripay - Bible Search\nHecho 17 Hecho 19\nPablo mülepuy ta Korinto waria mew\n1Dew rupalu tüfachi dungu, Pablo tripay ta Atena, fey amuy ta Korinto waria mew. 2Feymew pewi kiñe judiu engu Akila pingelu, Ponto ñi trokiñ mapu mew mülelu. We akuleturkey, tati epu kurewen Akila engu Prisila wiñomerkey ta Italia. Üyew küpaturkey engu, tati emperador Klawdio pingelu, werkülu am kom tati pu judiu ñi tripatuael engün ta Roma waria mew. Pablo amuy tañi witrankontumeaetew. 3Ka femngechi kisu reke dewmakefuy karpa rukangealu, fey kiñe rumelu am ñi küdaw, ayürkey ñi kiñentrür küdawael engün. 4Fill ürkütun antü Pablo amukey ti sinagoga mew, nütramkapukefuy tañi wiñorakiduameltuafiel tati pu judiu ka tati pu griegu.\n5Fey Silas engu Timotew wiñomelu ta Masedonia mapu mew, feychi mew Pablo eluwi ñi kiñe rume küdaw ñi inayael tañi kimeltuael ti werken dungu müten, ka ñi küme feypiafiel tati pu judiu Jesus tañi Cristongen. 6Welu kisu engün eluwi ñi notukadunguafiel ka ñi lukatuafiel, feymew ta Pablo mütrowkay tañi takuwün. Femngechi pengeli tañi wesa duamtufiel engün ka feypifi:\n—Kisu tamün wesa femuwün ka kisu eymün tamün montunoael, iñche ta dew kimeltun ti rüf dungu, feymew iñche yafkalelan ta eymün mew. Fachantü eluwan tañi kimeltuafiel tati pu judiu tuwünngenolu müten.\n7Tripatuy tati sinagoga mew, fey amutuy kiñe wentru, Tisio Justu pingelu, tañi ruka mew. Fey tüfachi wentru ngillatukerkey Ngünechen mew ka fülkülerkey tati sinagoga mew. 8Fey Krispu, kiñe ti longkolelu tati sinagoga mew, ka kom tañi pu reñma nieelchi pu che, feyentuy ta Ñidol mew. Ka pütrün tati pu che mülelu Korinto waria mew, allkütulu engün ti küme dungu, feyentuy ka fawtisangey engün.\n9Kiñe pun, Ñidol feypifi ta Pablo, kiñe pewma mew: “Llükakilnge. Amulnienge tami kimelün ti werken dungu ka femkünuwkilnge tami dunguleael. 10Iñche ta mülen eymi iñchiw. Iney rume ta elulayafiñ tami üñfituaetew, iñche am nielu rume fentren che tüfachi waria mew.” 11Feymew Pablo mülewenagi Korinto mew kiñe tripantu ka rangiñ, tañi kimeltuafiel ti pu che Ngünechen tañi dungu.\n12Feychi Akaya trokiñ mapu mew gobernadorkülelu ta Galion, tati pu judiu trawüluwi tañi üyawtudunguafiel engün ta Pablo. Yefi engün ta tribunal mew, 13fey feypipufi engün tati gobernador:\n—Tüfachi wentru ta ngülamkiyawülfi tati pu che tañi püramyeafiel ta Ngünechen, welu tati ngülam welulkaley tati ley dungu mew ―pi engün.\n14Pablo llowdunguafulu, fey Galion feypifi tati pu judiu:\n—Tüfa yafkafule ka langümchefule, iñche felefuy tamün küme llowafiel ka tamün allkütuafiel eymün tamün judiungen. 15Welu re kimeltun dungu müten ka re üy che müten ka eymün tamün ley dungu mew müten, feley kisu eymün tamün adkünuafiel. Iñche pilan tañi keyükonael ta feytichi dungu mew.\n16Fey wemünentungepatuy engün tati tribunal mew. 17Feymew nüfi engün ta Sostene, kiñe ti longkolelu ta sinagoga mew. Üye mew müten wülelkafi, petu ñi mülepun engün tati tribunal mew. Welu Galion duamnieñmalaeyew tañi femmeken engün.\nPablo küla rupachi tripay ñi wewpiyawael kake trokiñ mapu mew\n18Fey Pablo mülewey fentren antü Korinto waria mew, fey wüla chalitufi tati pu feyentulechi che. Kiñentrür Prisila ka Akila engün püray ta farku mew, fey amuy Siria ñi trokiñ mapu mew. Welu Senkrea mew petu ñi püranon farku mew, fente küme kupilkünuy tañi longko tañi mupiael ñi feypikünuelchi dungu. 19Puwlu engün ta Efeso, Pablo elkünufi ta Prisila engu Akila, fey amuy ta sinagoga mew, nütramkapufi tati pu judiu trawüluwkelu tüfey mew. 20Fey kisu engün llellipueyew tañi müleweafel doy alüñma, welu kisu pilay. 21Chalingetuy engün feypilen mew: “Feley tañi amuael Jerusalen femngechi tañi mülepuael tati püllelepachi kawiñ antü mew.+ Pile ta Ngünechen, ka wiñome witranngepayan.”\nFey wüla Pablo tripatuy ta Efeso, püratuy kiñe farku mew, fey amuy Sesarea mew.\n22Feymew puwlu ta Sesarea, amuy ta Jerusalen tañi chalimeafiel tati trokiñche feyentulelu, fey wüla ka amuy ta Antiokia. 23Fey kiñe mufün antü rulpalu, ka tripay wüla tañi peafiel re kiñeke tati trokiñke mapu Galasia ka Frigia, fey ñi yafültukuafiel kom tati feyentulechi pu che.\nApolu ta wewpituy Efeso waria mew\n24Feychi mew akurkey ta Efeso waria mew kiñe judiu Apolu pingelu ñi üy, Alejandria waria mew tuwlu. Rume pepilürkey ñi wewpiael ka rume küme kimnierkey tati wirikonkülechi dungu Wirin Chillka mew. 25Fente küme kimeltungerkey Ñidol tañi küme dungu mew, fey rume ayüwünngechi dungukerkey ka küme kimeltukerkey Jesus tañi küme dungu, tunte Juan tañi fawtisangen müten ta küme kimniefuy. 26Apolu eluwi tañi dunguael tati sinagoga mew, welu allküñmaetew tañi wewpin ta Prisila engu Akila, fey engu wichu yetueyew ka doy küme kimelelngey Ngünechen tañi küme dungu.\n27Fey Apolu ayülu ñi rumerpuael Akaya trokiñ mapu mew tati pu feyentulelu pürümkachi kellueyew, ka amulelfi kiñe wirin dungu feychi trokiñ mapu mew feyentuleyechi pu che tañi küme llowngeael ta Apolu. Puwlu ta Akaya trokiñ mapu mew, rume kellupufi tati pu che feyentulelu Ngünechen tañi küme fürenechen mew. 28Fey tañi penieetew kom che, nor dungu mew ngülamtuniefi tati pu judiu Wirin Chillka mew tripachi dungu mew müten femngechi ñi feypiafiel Jesus rüf mew ñi Cristongen. Fey kisu engün pepi llumumalay tüfachi dungu.


Taiñ dungu – CITSE\nInanieafiel feychi 79, 80 ka 81 Adkünu Dungu 2018 tripantu mew, chumngechi ñi elkünuel Universidad Católica Silva Henríquez (UCSH) chillkatuwe ruka, fey ta:\nFeychi elkünuelchi dungu amulnieael taiñ küdaw 2012-2020 tripantu mew.\nÑidol diam: “Elael fill Trokiñ Chillkatuwe kiñe Wünen Chillkatufe Ruka magister ka doctorado dungu mew, nielu kidu ñi ruka, kidu ñi ran, ka kümeke kimeltuchefe kimnielu ñi kimeltuchen dungu, yenieael tesis wirin küdaw ka inarumenke küdaw.”\nÑidol diam: “Elael fill Trokiñ Chillkatuwe kiñe Inarumen Ruka feychi Wünen Chillkatufe Ruka mew, adkünukelu inarumen küdaw, nielu trokiñ che inarumemekealu, nielu ran wekuntu küpalu, pengelalu ñi küdaw kimelchi chillka kimün mew ka miawkelu Chilemapu mew, fey taiñ traf küdawael fillke kimün mew.”\nElngey feychi Trokiñ Chillkatuwe ñi Inarumechi Wünen Ruka, fey mew nüwküleay tüfachi Inarumen Ruka Kimeltuchen Dungu, ka tüfachike Eldungun wülel Trokiñ Chillkatuwe.\nDew kom iñchiñ kiñeñtrür küdawlu, üytuwiyiñ “Inarumen Ruka Kakünuafiel taiñ Kimeltuchen Mongen” (CITSE, wingkadungun mew)\nTaiñ elael ka pengelael weke kimün tüfachi kimeltuchen dungu mew, rüf kümeke ka welukonkechi inarumen dungu mew, fey doy amulnieael ka kakünuael taiñ kimeltuchen dungu.\nFey taiñ kiñe inarumen ruka kimeltuchen dungu ngetuael, wünelelu ka kimngelu fill püle, fey ponwitu kafey wekuntu Chilemapu mew, fey ñi nüwküleael taiñ chillkatun mongen mew ka feychike norümdungu mew.


Juan 1 Ngünechen Tañi Küme Dungu | The New Bible.com\n1Ngünechen ñi Dungun Wentrukünuwi 1We llitualu mew dew mülewiyekey tati Dungun, fey tati Dungun mülekey Ngünechen engu, fey kisu ta Ngünechen ürke. 2Kisu ta dew mülekerkey Ngünechen engu, petu ñi dewmangenon chem no rume. 3Kisu mew Ngünechen dewmay itrokom tati mülelu. Chem no rume tati mülelu, dewmangelay kisu tañi adkünunoel. 4Kisu mew müley ta mongen, fey kisu ñi mongen pengeli ti rüf dungu kiñe pelon reke kom chengealu. 5Tüfachi pelon alofküley tati dumiñ mew, fey tati dumiñ pepi wewlaeyew. 6Mülerkey kiñe wentru Juan tati Fawtisachefe pingelu, tüfeychi wentru ta Ngünechen ñi werküel 7femngechi tañi kimelael Jesucristo tañi rüfngechi pelonngen, fey femngechi itrokom che tañi feyentuael Jesucristo mew. 8Juan ta pelon ürke no, welu may tati werküel fey ñi nütramyeafiel tati che pelon reke felelu. 9Fey wüla tati rüfngechi pelon tati pelontuniefilu itrokom che küpay tüfachi mapu mew. 10Tati Dungun mülerkey ta mapu mew, fey kisu mew dewmangey itrokom tati mülelu, welu kimlaeyew tüfachi mapu mew mülechi pu che. 11Kisu akuy ñi pu che mew, welu ñi pu che llowlaeyew, 12welu tüfeychi pu che tañi llowetew ka feyentulu kisu mew, elufi ñi yallyetuaetew ta Ngünechen. 13Fey Ngünechen ñi yallngetuy engün, tañi küme tuwünchengen mew no, ka che ñi ayüel mew no rume, welu may Ngünechen tañi piel mew. 14Tüyechi Dungun Wentrukünuwpay tañi mülepayael iñchiñ mew, rume piwkeyen mew ka rüf dungu mew. Peñmafiyiñ Ngünechen ñi eluetewchi fütra pepiluwün kisu am kiñenngelu ñi femngen tañi Chaw engu. 15Fey Juan tati Fawtisachefe nütramyefi ta Jesucristo, feypilen mew: “Fey tüfa lle iñche tañi tukulpakeel: iñche mew inalepay kiñe wentru, fey ta doy pepiluwünngey ta iñche mew, kisu am wünenkülelu iñche mew” pi. 16Ka femngechi Jesucristo ñi fütra pepiluwün mew, kom llowiyiñ küme felen. 17Ka femngechi Moyse mew llowiyiñ tati ley dungu, welu Jesucristo mew llowiyiñ tati rüf piwkeyen ka femngechi Ngünechen ñi rüf dungu. 18Iney no rume pekelafi ta Ngünechen, welu Jesucristo, Ngünechen ñi kiñen Fotüm, tati rüf Ngünechen, pekefi ta Ngünechen, fey kisu am kiñewkülelu ta Chaw engu, fey kisu ta elueiñmew taiñ kimafiel ñi chumngen ta Ngünechen.Juan tati Fawtisachefe nütramyefi ta Jesucristo(Matew 3.11-12; Marku 1.7-8; Luka 3.15-17) 19Kiñeke pu judiu tuwlu Jerusalen werküfingün kiñeke tati pu saserdote ka kiñeke Levi ñi tuwünche#1.19 Levi ñi tuwünche: tati koneltulelu Levi ñi trokiñ reñmache mew, nierkefuy ti küdaw ñi kelluael ti ngillatuwe ruka mew. ñi amuael Juan ti Fawtisachefe mew tañi ramtumeafiel ñi chem tuwünchengen. 20Fey kisu küme feypi nor dungun mew:—Iñche Cristo#1.20 Cristo: tati Mesia, tati pu judiu ñi üngümnieelchi Montulchefe, Ngünechen ñi tukulpakünuel. no tati. 21Ka wiñome ramtufingün:—¿Iney müngell ürke anta eymi? ¿Tati pelon wentru Elia?#1.21 Elia: kiñe pelon wentru ti pu judiu ñi üngümkefel tati küpayalu kom dungu ñi pepikapayael ti Mesiangealu.Fey Juan feypi:—Fey no ta iñche.Kisu engün diküm ramtufi ta Juan:—Fey ¿eymi am tati küpayachi pelon wentru ürke?Fey Juan llowdunguy:—Fey no ta iñche. 22Fey feypifi engün:—¿Iney müngell ürke anta eymi? Müley taiñ feypiputuael chumngechi tami llowdungun taiñ pu werküetew mew. ¿Iney pingen pilerkeymi am? 23Fey Juan llowdungueyew:—Iñche ta kiñe newentu dunguyawlu ti uwe mapu mew:‘Kiñe nor küme rüpü reke feletupe tamün rakiduam,femngechi tamün llowafiel ta Ñidol’#1.23 Isaia 40.3.chumngechi ñi wirikünuel tati pelon wentru Isaia. 24Tati pu farisew#1.24 farisew: kiñe trokiñ judiuche müngeltuniekefilu Moyse tañi ley dungu, ka femngechi tati kakelu wimtun. tañi werküelchi pu wentru ñi dungumeafiel engün ta Juan 25ramtuy:—Fey eymi ta Cristongenolmi, ka Eliangenolmi no rume ka kiñe pelon wentrungenolmi rume, ¿fey chumael am fawtisachekeymi? 26Fey Juan llowdungueyew:—Iñche fawtisacheken ta ko mew, welu eymün tamün rangiñ mew müley kiñe eymün tamün kimnienoel. 27Fey inalepay ta iñche mew. Iñche fente tañi yamniefiel mew ta kisu, nentupüroñmalayafuiñ rume tañi koriwen okota. 28Kom tüfachi dungu rupay ta Betania pingechi waria püle, tati nome Jordan lewfü, chew ñi fawtisachemekemum ta Juan.Jesus, Ngünechen ñi Korderu 29Fey kangelu antü mew, Juan ti Fawtisachefe pefi ta Jesus, petu fülpulu ta kisu mew, fey feypi: “¡Leliwülfimün, fey tüfachi wentru ta Ngünechen ñi Korderu, tati montulafilu kom mapu mülechi pu che tañi yafkan mew! 30Jesus ta nütramyefiñ iñche feychi feypilu: ‘Inalepay ta iñche mew kiñe tati doy pepiluwlu iñche mew, fey Jesus am wüne mülekelu iñche mew.’ 31Fey iñche kimkelafuiñ ñi ineyngen. Welu iñche ta fawtisacheken ta ko mew, femngechi tati Israel trokiñche tañi kimafiel ta Jesus” pi. 32Juan ti Fawtisachefe ta küme kimeli tüfachi dungu, feypilu: “Pefiñ tati Lif Küme Püllü nagpalu wenu mapu kiñe palluma reke, fey akuy ta Jesus mew, 33fey iñche petu kimkelafuiñ ta Jesus, welu tañi werküetew ñi fawtisacheael ko mew fey ta feypienew: ‘Tüyechi wentru mew pefilmi ñi nagpan ka ñi akun kisu mew ti Lif Küme Püllü, tüfeychi wentru tati fawtisachealu ta Lif Küme Püllü mew.’ 34Iñche ta dew pefiñ, ka kimnien, fey Jesus ta Ngünechen ñi Fotümngen.”Tati wünen pu disipulu feyentulu ka inafilu ta Jesus 35Kangelu antü mew, Juan tati Fawtisachefe ka mülerkey üye mew ka epu ñi pu kompañ. 36Feymew pefilu ñi rupan ta Jesus, Juan feypi:—¡Leliwülfimün, tüyechi wentru ta Ngünechen ñi Korderu reke feley! 37Fey Juan ñi epu kompañ allküy engu ñi feypin ta Juan, feymew inafi engu ta Jesus. 38Jesus wiñokintueyew, fey pengelu engu ñi inalen, Jesus ramtueyew:—¿Chumngelu anta inaniemupan?Kisu engu feypi:—Kimeltufe ¿chew am müley tami ruka? 39Jesus llowdungueyew:—Amuiñ. Pengeleluwayiñ.Fey amuyngu ka pepufingu chew ñi mülemum, fey mülewepuy engu ti nagantü mew, fey dew meli ora nagwiyerkey ta antü. 40Fey kiñe tati epu allküfilu ta Juan, feyti inafilu ta Jesus Andre ürke, Simon Pedro ñi peñi. 41Andre wünelu mew amuy yemealu ñi peñi Simon, fey feypifi:—Pepefiyu tati Mesia (tati Cristo ürke). 42Fey Andre pürümka müten yefi ta Simon chew ñi mülemum ta Jesus, feymew Jesus peetew, feypieyew:—Eymi ta Simon, Juan tañi fotüm,#1.42 Kiñeke kuyfi wirin mew feypiley «Jona ñi fotüm». welu Sefa#1.42 Sefa: üy che «kura» pin ürke. pingetuaymi (Pedro pin tati, fey tüfa “kura” pin ürke).Jesus dullifi ta Felipe ka Natanael 43Kangelu antü mew, Jesus eluwi ñi amuael ta Galilea trokiñ mapu mew. Pefilu ta Felipe, fey feypifi:—Inaen. 44Fey Felipe ta Betsayda waria tuwünche ürke, chew ñi tuwmum ta Andre ka Pedro. 45Feymew Felipe amuy ñi yemeafiel ta Natanael, fey feypifi:—Pefiñ ta tüyechi wentru, Moyse ñi tukulpael ñi wirielchi dungu mew, ka ti pu pelon wentru ñi chillka mew. Tüfachi wentru ta Jesus pingey, Jose tañi tremümel Nasaret tuwlu —pi. 46Fey Natanael feypi:—¿Chem küme dungu am tripayafuy Nasaret waria mew?Fey Felipe llowdungufi ta Natanael:—Küpange, fey küme kimafimi tati wentru. 47Feymew Jesus, pefilu ñi petu fülpan ta Natanael kisu mew, feypi:—Tüfey ñi küpalen kiñe rüfngechi israelche. Kisu mew ta ngelay chem koyla ngünen no rume. 48Fey Natanael ramtufi ta Jesus:—¿Chumngechi anta kimen?Feymew llowdungueyew ta Jesus:—Peeyu ka kimeyu petu tami mütrümnoetew ta Felipe, eymi mülelu miñche igera. 49Fey Natanael feypifi ta Jesus:—Kimeltufe, ¡eymi ta rüf mew Ngünechen ñi Fotüm! ¡Eymi ta israelche ñi longko ülmen! 50Fey llowdungueyew ta Jesus:—¿Feyentuymi am iñche mew tami feypifiel mew ‘iñche peeyu petu mülelu eymi miñche igera’? Doy fütrake dungu may peaymi fey tüfa famngelu. 51Feymew Jesus ka femngechi feypi:—Rüf dungu feypiwayiñ eymün ta peaymün fütrake afmatufal dungu nülalelu reke ta wenu mapu, fey Ngünechen ñi pu werken püllü ñi pürameketun ka ñi nagmekepan, tati Wentrukünuwpalu mew.


Juan 16 ARNNT - “Feypiwayiñ tüfachi dungu rumel tamün - Bible Search\n1“Feypiwayiñ tüfachi dungu rumel tamün müngeltuniemuafiel ta iñche tunte kutrankawaymün rume. 2Wemünentungeaymün ta sinagoga mew tamün üdeetewchi pu che. Doyelchi may, akuay ta antü fey iney rume langümchele, rakiduamay ñi poyefiel ta Ngünechen. 3Fey tüfachi dungu femay engün, feyentunolu engün am ta Chaw mew ka iñche mew no rume. 4Feypiwpeyiñ tüfachi dungu, fey dew rupalelmün tüfachi wesake dungu mew, konümpayaymün iñche tamün dew feypiwkefiel.\nTañi femken ti Lif Küme Püllü\n“Feypiwlayiñ tüfachi dungu llituka mew müten, iñche am petu mülekelu eymün iñchiñ. 5Fewla amutuan tañi müleputuael ñi Chaw iñchiw, welu kiñe no rume eymün ‘¿chew amutuaymi am?’ pimulan. 6Welu eymün weñangkünagimün ‘amutuan’ pilu iñche. 7Welu feypiken ti rüfngechi dungu: doy kümey ta eymün mew, amutuli ta iñche. Fey amutunofuli, ti Lif Küme Püllü tamün kelluaetew küpalayafuy ñi mülepayael eymün mew. Welu rüf dungu mew amutualu am ta iñche, fey werküleluwayiñ ti Lif Küme Püllü. 8Fey tati Lif Küme Püllü kimelafi tati feyentunochi pu che ñi yafkalen engün ka iñche ñi nor piwkengen, fey Ngünechen tañi ramtukayafiel ta kom che ñi chumngen. 9Fey yafkaley engün kisu engün am feyentunolu ta iñche mew. 10Kimaymün tañi nor piwkengen ta iñche, fey iñche am amutualu Chaw mew fey eymün ta doy pemuwelayan. 11Fey küme kimfali Ngünechen am ramtukadunguafilu kom che ka dew ramtukadungufilu am tati ngüneniefilu tüfachi mapu, fey ka kondenafi.\n12“Petu nien fentren dungu tamün feypiwafiel, welu fewla kom feypiwliyiñ küme kimlayafuymün. 13Welu feychi küpale wüla ti Rüfngechi Küme Püllü kisu ta kelluaeymünmew tamün adümafiel kom rüfngechi dungu, fey dungunoalu am kisu ñi ngünewün mew, welu may feypiay kom tañi allküel iñche mew, ka kimelaeymünmew kom ti dungu tati felerpualu. 14Fey ta famngechi tati Lif Küme Püllü püramyeaenew ta iñche, fey llowalu am kom ñi nieel ta iñche fey ka kelluaeymünmew tamün küme kimafiel iñche ñi dungu. 15Kom ñi nieel ta Chaw iñche ñi dungu tatey. Feymew ta feypipen tati Lif Küme Püllü inanieay iñche tañi dungu, fey kelluaeymünmew tamün kimafiel iñche ñi dungu.\n16“Ka wiñome feypiwayiñ pichiñma müten mülewean ta eymün mew, fey pemuwelayan, welu ka pichi alüñma mew ka wiñome pemutuan” pi ta Jesus.\nTati pu disipulu weñangkülelu wiñome ayüwkületuay\n17Feymew ñi pu disipulu welukonke ramtuwi engün: “¿Chem dungu am feypiafulu tüfa famngechi ñi feypiel mew? Feypieiñmew ‘ka pichiñma mew taiñ doy pewenoafiel’, ka ‘pichi doy alüñma mew taiñ wiñome petuafiel, fey ñi amutuael chew ñi mülemum ta Chaw’. 18¿Chem piafulu am tüfachi dungun mew ‘ka pichiñma’ pilu? Kimüñmalafiyiñ chem dungu ñi feypipen” feypiwi welukonke ti pu disipulu.\n19Jesus ngüneduami tañi ayüfel engün ñi ramtuaetew, fey feypifi:\n—Iñche ta feypiwiyiñ tuntelewelay tamün doy pemuwenoafiel fey ka pichi alüñma mew ka tamün wiñome pemutuafiel. ¿Fey tüfachi dungu anta petu ramtumekewimün ta eymün? 20Rüf dungu feypiwayiñ eymün ta ngümayaymün ka weñangküleaymün, welu tati feyentunolu iñche mew rume ayüway engün. Welu femllefule rume engün ka eymün tunte weñangkülelmün rume, tamün weñangkün ayüwünngetuay. 21Fey tüfachi dungu feypiwayiñ: kiñe domo ta püñeñayüm, rume kutrankawkey fey am akulu ñi antü, welu dew nieyüm ñi püñeñ, ngüyünentutukey ñi kutrankawün fey ti ayüwünngechi dungu ñi duam, femngechi ñi choyün mew ta kiñe pichiche tüfachi mapu mew. 22Ka femngechi tati eymün ta weñangküleymün ta fewla, welu iñche wiñome pewtuayiñ, feymew wüla fentren ayüwün nietuay tamün piwke, fey iney no rume müntuñmalayaeymünmew tamün ayüwün.\n23“Tüyechi antü mew chem no rume doy ramtumuwelayan. Rüf dungu feypiwayiñ Chaw tamün eluaetew kom tamün ngillatufiel iñche ñi üy mew. 24Fey fantepu mew, eymün ta chem no rume petu ngillatukelaymün iñche ñi ayükeelchi dungu mew. Ngillatumün, fey llowaymün, femngechi ta rüf dungu mew feleay tamün ayüwkülen.\nJesus wewi ta tüfachi mapu mew\n25“Iñche dew kimeltuwkeyiñ ta adkünu dungu mew, welu pürümka reke doy kimeltuwewlayayiñ adkünu dungu mew, welu may re küme kimeltuwayiñ ta Chaw ñi dungu. 26Feychi antü mew eymün ta ngillatuaymün chumngechi ñi ayükeel ta iñche, fey petu feypiwlayiñ tatey iñche ngelay ñi llellipuafiel ta Chaw femngechi tamün allkütuetew. 27Fey Chaw am piwkeyeetew ta eymün, piwkeyeeymünmew eymün am piwkeyemukefiel ta iñche, ka feyentulu am eymün iñche tañi küpan ta Ngünechen mew. 28Tripapan Chaw tañi ayfiñ mew tañi küpayael ta tüfachi mapu mew, fey fewla elkünutuafiñ tüfachi mapu tañi wiñotuael ta Chaw mew” pi.\n29Feymew ti pu disipulu feypifi ta Jesus:\n—Fewlake ta küme nor dunguymi, fey tami kimeltuwenoael adkünu dungu mew. 30Fewla ngüneduamiyiñ tami küme kimnien kom dungu, fey ngelay chem dungu rume taiñ ramtuael. Fey tüfa famngechi feyentuiñ tami küpan ta Ngünechen mew ―pi engün.\n—¿Fewla anta küme feyentuymün? 32Fey dew akuy ta antü, fey ka fewla müten, eymün ta kake kiñeke püle püntütripayaymün, fey kisukünumutuan. Welu iñche kisulelan, Chaw iñchiw ta müleyu. 33Dew feypiwiyiñ kom tüfachi dungu femngechi tamün nieael küme tüngün kiñewkülelu am eymün iñche mew. Tüfachi mapu mew eymün müley tamün kutrankawael, welu yafüluwkülemün, iñche am dew wewfilu kom wesake dungu tunte kutrankawün rume ―pi.


Üñüm nütramelparkeenew: "Mapuche Moŋen": Elisa Loŋkon ñi nütram.\n"Mapuche Moŋen": Elisa Loŋkon ñi nütram.\nMari mari pu wenhüy.\nChumül Anthü chillkaturpun tüfachi nütram, Elisa Loŋkon ñi wirintükuel. Fey mew ta wirintükupatufin fachi blog mew. Feypi tichi nütram:\n✴(ðuamülmi ta mi chillkatuafiel fey ñi re wirintükuel müten, lelimeŋe minchetu, chew ñi afpuyüm post)\n« Kuyfi, piam, mülerkelafuy che Nag Mapu mew. Wallon Mapu niefuy meli ñom: Wenu Mapu, Raŋin Wenu Mapu, Nag Mapu ka Minche Mapu. Kallfü püllü eli ñi kümeke püllü ñi nagam Nag Mapu mew, welu weðake püllü ütrirtufi, kewatuyŋün, tranarumeyŋün, kütralürke rupay Nag Mapu mew, puwiŋün Minche Mapu. Pu weðake püllü nhewen nielu am tripatuyŋün, ðegiñürkelewetuyŋün. Kümeke nhewen pepiwüñotulay, Raŋin Wenu Mapu müten puwiŋün, fey mew waŋülhenŋetuy. Rumeñma ŋümalu ñi pepipüranun, lhafkenuwtuy ñi külle mew, femŋechi wefi lhafken.\nKiðulen mew Nag Mapu, Kallfü Wenu Kuðe "amuaymi" pifi ñi püñeñ. Kallfü Wenu Üllcha "trepemapupuaymi Nag Mapu" piŋey. Nag Mapu ti üllcha trekay kurantu mew, mollfüni ñi nhamün, fey mew wefi kachu, rayen, anümka, üñüm. Ñi kiðu miawnuam elŋey Kallfü Wenu We Che. Ti epu we che ñi koñiyewün anümapupay Nag Mapu mew. Kallfü Wenu Kuðe küme ŋülamtufi ti epu che, ñi ŋoymanuam ñi tuwün, ñi mapuðüŋuleael ka ŋillatuleael küme feleam Mapu.\nKultruŋ mew wiriley tüfachi piam, tüfa mew müley ti meli folil küpan, meli troy Mapu, ka meli witran Mapu. »\n~ Elisa Loŋkon.\n(nentufi að tüfa mew: http://elquejon.deviantart.com/art/Mapuche-272179984)\n✴Re femŋechi wirintükufi ñi nütram ta in lamŋen Elisa Loŋkon:\nMapuce mogen Kuyfi, piam, mvlerkelafuy ce nagmapu mu. Wajonmapu niefuy meli ñom: wenumapu, raginwenumapu, nagmapu ka mincemapu. Kajfu pvjv ebi ñi kümeke püjv ñi nagam nagmapu mu, welu wezake pvjv vxirtufi, kewatuygun, xanarumeygvn, kvxal erke rupay nagmapu mu puwigu mincemapu. Pu wezake pvjv newen nielu am xipatuygvn, degvnerkelewetuygvn. Kvmeke newen pepi wvñotulay raginwenumapu mvten puwigun, feymu wagvlengetuy. Rumeñma gvmalu ñi pepi püranon, bafkehwtuy ñi küje mu, femgeci wefi bafkeh. Kisulen mu nagmapu Kajfuwenu kuse amuaymi pifi ñi pvñen, Kajfuwenu vvjca, xepemapupuaymi nagmapu pigey. Nagmapu ti üjca xekay kurantu mu, mojfvhi ñi nanvn, feymu wefi kacu, rayen, anvmkan, vñvm. Ñi kisu miawnuam elgey Kajfvwenu Wece. Ti epu wece ñi koñiyegvn anvnmapupay nagmapu mu. Kajfuwenu kuce kvme gvlamtufi ti epu ce, ñi goymanuam ñi tuwvn, ñi mapuzuguleal ka gijatuleal kvme feleam mapu. Kulxug mew wiriley tvfaci piam, tvfa mew müley ti meli folil kvpan, mebi xoy mapu, ka mebi wixan mapu.\nPublié par Amaru Quyllur à 13:33\nWichakew ñi küðaw: Ilwen\nLemunantu ~ Guillatún por la Muerte de Valdivia


Wekimün Chilkatuwe - Afmatungey Wekimün Chilkatuwe ñi konkülen ti IX Congreso Chileno de Antropología mew\nTaiñ pu trür\nTaiñ pu wichawün\nTaiñ pu chillkatufe\nChew tañi kimkimtupeyem\nEducación Intercultural y Desarrollo Sustentable\nSalud Intercultural y Desarrollo Sustentable\nGüyeltukunge Wekimün mew\nAdümelün Chumuechi Dewmangeken Williche Iyael\nItro Fill Dungu\nAmul dunguPüroyektoTaiñ pu trürTaiñ pu wichawünKiñewüncheChilkatuwe rukaTaiñ pu chillkatufeChew tañi kimkimtupeyemPu PürogüramaEducación Intercultural y Desarrollo SustentableSalud Intercultural y Desarrollo SustentableGüyeltukunge Wekimün mewKursoAdümelün Chumuechi Dewmangeken Williche IyaelWe DunguItro Fill DunguAdentunPengelupeyemMütrümuwaiñ\nKimfinge ta chem nütram tañi mülen Wekimün mew!.\nAfmatungey Wekimün Chilkatuwe ñi konkülen ti IX Congreso Chileno de Antropología mew\nTüfachi Püroyekto ta Epuñpüle Kimeltuwün yempüramnielu ti Konsejatu Chafün Williche Chilwe pengelkunuy fillke ad mew ti Wentru ka domo epuñpüle ñi faliltuwün, ka femuechi ñi nieam küme chilkatun ka küme mongen dungu pu Williche Chilwe mapu mew.\nKiñe füta küme nütram mew adkunungey ti epuñpüle nütramkawün dungu mew, tañi pepi küme Chilkatuafel ka tañi küme mongen nieafel ti Chilwe mapu mew, we ula niewma pu adümchefe Wekimün mew küdawkelu, tüfachi IX Congreso Chileno de Antropologia yempüramngelu Castro waria mew.\nTüfachi trawün, yempüramngey 9 ka 14 konchi enero küyen ta 2017 mew, trawüli fillke kimngechi dungu konkülelu pewuntu rakiduam dungu mew ka chumuechi ñi küme yeniengeken ti antropologia kimün mew, leliniengen mew latinoamerikano dungu mew, ka chumuechi küdawniengen mew müleyechi machulla mew fill antü wengentu dungu mülekelu.\nTunte tañi mülewma tüfachi trawün chuchi ta unelelu fey may ta ti direktor akademico ta Wekimün Chilkatuwe, Manuel Muñoz Millalonko, pengelkunuy ti simposio N33 pingelu “Epuñpüle nütramkawün ka nien ta kimeltungeal, nien ta küme mongenngeal ka nien ti mapunieal Chilwe mapu mew”, tukukunulu fillke nütram “Ti epuñpüle dungu ñi küdaw femuechi tañi rüf yempüramngeal ti yamuwün che mew ka ti chilkatun dungu mew”, fey may ta ti abogada Ana María Olivera; “Konküleam chilkatun dungu mew epuñpüle yamuwun dungu mew wentru ka domo tüfachi Konsejatu Chafün Williche Chilwe”, ti antropologa Soledad Naranjo; “Epuñpüle Kimeltuwün kiñe rüpü chew ta kuñiwtukuniengeal ka yafütunengeal ti patrimonio biokultural Williche”, ta ingeniero forestal Pablo Aránguiz, ka “Epuñ püle küme mongen: pengeltufe chengeam küme mongen dungu mew”, ti antropologo Manuel Muñoz Millalonko.\nKa femuechi, tüfachi simposio mew, ti colíder del proyecto Dra. Kate Tilleczek, el Dr. Ron Srigley, ka ti Adümchefe Williche kewün Wekimün mew küdawkelu, Cristian Sandoval, pengelkunuyngün fillke nütram “Wekimün ñi yempuramngeken dungu: adümngeafel ti interculturalidad wallpatu dungu mew” ka “¿Wekeche antropologo? Epuñpüle Kimeltuwün pu wekeche mew”.\nManuel Muñoz, falitufi ti trawün ka feypikunuy tüfachi trokintu adümchefe, kiñewün küdawkülen mew mishawfiyiñ reke fillke kimün dungu Wekimün mew femuechi leliningen mew chumlerpuel taiñ fillke mongen tüfachi Chile mew ka ti Chilwe mapu mew, chew ta ka mülewma ti pu Adümchefe U. de Valparaiso, U. Urbaniana ka pu inatufe (CEPAL), kimniefilu tañi chumlen fantepu ti fillke küpangechi kutranche dungu ti pu mapuche williche küpan ngelu”.\nMuñoz Millalonko, trürkunuy, “chumlen wallpalechi mongen mew, kimkunungey ti fillke kimün Wekimün mew, unelu mew tañi yempüramnien tüfachi dungu, küme adkununiey fillke dungu konkülelu chilkatun dungu mew ka küme trürümngeafel doy küme mongen mew tañi nieafel pu williche küpangelu fillke ad mongen mew”.\nKa inangechi, ti Adümchfe feypi “Wekimün ngen mo kiñe faliltufal dungu ka femuechi may faliltungey ti Williche kimün, fey mew may ta küme nüwküley tüfachi kimeltun dungu, ka femuechi adkununiengey küme rakiduam mew chumuechi ñi doy küme amulniengeal fantepu ti winka kimün mew, rüfdugun mew, yafüluwayiñ may kümeke newen mew taiñ küme yempüramnieal kom taiñ chilkatun dungu chuchi ta küdawkülelu tüfachi chilkatun dungu mew”.\nTüfachi fillke nütramkawun dungu mew pengelkunulu Wekimün, ka mülewma kiñeke kelluntukulu tüfachi püroyekto mew, tüfa may pengelkunulu fillke nütram ti antropóloga Malva-Marina Pedrero (Epuñpüle küme mongen ñi politika dungu Chile mapu mew: ¿ Kiñe ad dungu tañi küme yeniengeafel itro fill yam dungu ta ti pu Williche küpan ngen mo?” ti antropologo italiano, Dr. Luca Pandolfi (“Midawünkechi subjetividad: kelluwün dungu ta antropologia Chilwe mapu mew”), ka ti Lawetuchefe Aníbal Vivaceta de la Fuente (“Wiñokimüwtun ka nütramkawtun ti Estado wengeltungel mew itro fill we dungu”).\nmüley Twitter mew!\n“Wekimün Chilkatuwe ruka ta küme amulniele ti kimeltun dungu ka antü ta doyeltungeay ta ñamnagnuam williche machulla”.\nKiñe chilkatuwe ruka chew ta pu wekeche williche tuwün-ngelu ka tañi kom pu machulla.\nAmul dunguPüroyektoKiñewüncheChilkatuwe rukaPu PürogüramaWe DunguItro Fill DunguMütrümuwaiñ


Marku 14 ARNNT - Epu antülewey ñi akuam ti Paskua - Bible Search\nMarku 13 Marku 15\nAdkünungey ñi püresungeael ta Jesus\n(Matew 26.1-5; Luka 22.1-2; Juan 11.45-53)\n1Epu antülewey ñi akuam ti Paskua kawiñ,+ ñi ingekemum ti kofke nienolu lefawra. Fey ti pu longkolelu ti pu saserdote mew ka ti pu kimeltukelu Moyse ñi ley dungu rakiduamküley engün chumngechi ñi püresuafiel ta Jesus kiñe ngünen dungu mew, ka ñi langümafiel. 2Kiñekentu ta feypiyey engün: “Tati kawiñ antü mew no, fey ti pu che tañi pofolkawnoam engün.”\nKiñe domo ta tukulelfi perfume ta Jesus\n(Matew 26.6-13; Juan 12.1-8)\n3Jesus amurkey ta Betania, Simon tañi ruka mew, tati leproso pikeel. Fey mülepulu engün mesa mew, akuy ta kiñe domo küpalnielu ta kiñe pichi fotilla apolelu perfume mew re nardo+ ürke ka rume falilu. Nülafi tati pichi fotilla ka wütrunagümfi tati perfume Jesus ñi longko mew.\n4Kiñeke tati müleyelu tüfey mew lladküy engün, ka welukonkechi feypiwi engün:\n—¿Chem mew anta ngünamkangey ta tüfachi perfume? 5Rume fentren pülata mew fendengeafuy em tati, ñi kellungeael tati pu pofre.\nFey ti domo entuüñfileyew ti pu che.\n6Welu Jesus feypifi tati pu che:\n—Femkünufimün. ¿Chumngelu am fillpipefimün? Fey tüfa tañi femetew mew, rume kümelkaenew tati. 7Tati pu pofre rumel ta müleay eymün mew, fey engün ta füreneafuymün ta chumül rume ta küpa kellufilmün, welu ta iñche rumel ta mülelayan eymün mew. 8Fey tüfachi domo ta femi tañi pepi femel: kisu ta tukulelenew perfume+ petu tañi rüngalngenon ta iñche. 9Rüf dungu feypiwayiñ chew püle rume ta tüfachi mapu mew wewpingele ta tüfachi montuluwün dungu, ka nütramyengeay tañi femün ta tüfachi domo, ka femngechi ta tukulpangeay.\nJuda ngünenmafi ta Jesus\n(Matew 26.14-16; Luka 22.3-6)\n10Fey Juda Iskariote, kiñe tati pu mari epu disipulu, amuy tañi pemeafiel tati pu longkolelu tati pu saserdote mew tañi chalintukulelafiel engün ta Jesus. 11Fey allküñmangelu tañi feypipun, ayüwi engün, fey tukulpalelfi engün tañi eluafiel pülata ta Juda. Feymew Juda eluwi tañi rakiduamael chumngechi tañi doy küme ellka wültukuafiel ta Jesus.\nÑidol tañi sena\n(Matew 26.17-30; Luka 22.7-23; Juan 13.21-30; 1 Korintio 11.23-25)\n12Feychi antü we llitulu ti Paskua kawiñ ñi ingekemum tati lefawrangenochi kofke ka ñi langümngekemum tati korderu, Jesus tañi pu disipulu ramtueyew:\n—¿Chew anta ayünieymi taiñ amuael ka taiñ pepikayael tati pun ilelkawün Paskuangealu?\n13Feymew werküfi epu tañi disipulu, fey feypikünufi:\n—Amumu ta waria mew. Fey üyew pepuaymu ta kiñe wentru yenielu ta kiñe metawe ko. Inayafimu, 14fey chew konpule, feypiafimu ti ngen ruka: ‘Tati kimeltufe ta ramtupey: ¿Chuchi am tati katrüntuku ruka chew taiñ iyael tañi disipulu iñchiñ tati pun ilelkawün Paskua pingelu?’ 15Tiyechi wentru ta pengelelaeymumew tati wenulechi pisu ruka mew, kiñe alü tuwchi katrüntuku ñi nieel ti ruka dew pepikalelu itrokom chemkün mew. Fey tiye mew pepikayaymu taiñ ipuwael ta iñchiñ.\n16Tati epu disipulu tripay, fey amuy engu ta waria mew. Kom femngechi pepuy engu chumngechi ñi feypietew ta Jesus, fey pepikapuy engu tiye mew tati pun ilelkawün Paskua pingelu.\n17Fey dew punlu, trawüluwpuy ta Jesus tañi mari epu disipulu engün. 18Fey mülepulu mesa mew engün, petu ilu, Jesus ta feypifi ñi pu disipulu:\n—Rüf dungu feypiwayiñ tüfa: kiñe ta eymün, petu ilu ta iñche engu, fey ta ellka wültukuaenew.\n19Kisu engün ta weñangkülewey, fey kake kiñeke eluwi engün tañi welukonkechi ramtuafiel ta Jesus:\n—¿Iñche pemay? ―pi engün.\n20Fey Jesus ta feypi:\n—Kiñe tati mari epu disipulu, petu ifontukulu tañi kofke mew kisu iñchiw. 21Tati Wentrukünuwpalu feley ñi rupayael feychi dungu mew chumngechi wiriley ti Wirin Chillka mew, welu ¡awngeay may tati wentru tañi ellka wültukuaetew! Doy kümeafuy ta kisu ñi choyüngenoafel.\n22Petu ilu engün, Jesus nüy ñi kuwü mew tati kofke. Fey rupan mañumtufilu ta Ngünechen, wükafi ti kofke ka eluyefi tañi pu disipulu, feypilen mew:\n—Ifimün, fey tüfa ta iñche ñi kuerpu tati.\n23Ka feymew müten nüfi kiñe kopa. Fey rupan mañumtufilu ta Ngünechen, eluyefi tañi pu disipulu, fey kom putuy engün. 24Feymew Jesus feypifi ñi pu disipulu:\n—Fey tüfa ta iñche ñi mollfüñ. Fey tüfa mew rüfngey Ngünechen tañi we eldungun,+ fey ta wütrulngey fentren pu che tañi fürenengeael. 25Rüf dungu tüfa: ka wiñome putuwelayan ta ofad mew tripachi pulku, feychi antü wüla putuali ti we pulku Ngünechen tañi ülmen mülewe mew.\n(Matew 26.31-35; Luka 22.31-34; Juan 13.36-38)\n26Rupan ülkantulu engün kiñe salmo, amuy engün tati Olifu wingkul mew. 27Fey Jesus ta feypifi ti pu disipulu:\n—Kom eymün kisukünumutuan ta iñche. Chumngechi feypiley tati Wirin Chillka:\n‘Langümafiñ tati ufisakamañ,\nfey tati pu ufisa püdyetuay engün.’+\n28Welu ta iñche wiñomongetuli, fey amuan ta Galilea. Wüne puwan ta eymün mew.\n29Fey Pedro ta feypieyew:\n—Tunte kom kakelu elkünutuay engün rume tañi maneluwün eymi mew, welu iñche femlayan.\n30Jesus ta llowdungufi ta Pedro:\n—Rüf dungu feypiaeyu, tüfachi pun müten, petu ñi kakaranon ta alka epu rupachi mew,+ küla rupachi ta ‘kimlafiñ’ piaymi.\n31Welu Pedro amulkünu feypiley:\n—Tunte mür iñchiw rume ta layayu, ‘kimlafiñ’ pilayan.\nKom ti kakelu pu disipulu ka femngechi feypi engün.\nJesus ngillatuy ta Getsemani mew\n(Matew 26.36-46; Luka 22.39-46)\n32Feymew müten amuy engün kiñe lelfün mew, Getsemani pingelu. Jesus feypifi tañi pu disipulu:\n—Mülewemün tüfa mew, fey iñche amuan tañi ngillatumeael.\n33Welu Jesus yefi ta Pedro, Santiaw ka Juan doy üyew püle, feymew Jesus rume weñangkünagi ka ngañwadnagi. 34Feymew feypifi ñi küla disipulu:\n—Rume weñangküley tañi piwke. Landuamkülen. Mülewemün eymün tüfa mew, ka trepeleaymün.\n35Feymew Jesus ka pichi doy üyew püle amuy. Lloyünagi fey idapuy pülli mew tañi tol, fey ngillatufi ta Ngünechen, pepilfalfule, fey ñi rupanoafel tüfeychi kutrankawün mew ta kisu. 36Tañi ngillatun mew ta feypi: “Iñche ñi Chaw Ngünechen, eymi mew ta kom pepilfali. Montulen ta tüfachi fütra kutrankawün mew,+ welu felekilpe iñche tañi ayüel, eymi tami ayüel mayfe.”\n37Feymew wiñotuy chew tañi mülemum tati küla disipulu, fey pepatufi tañi umawkülen engün. Feypifi ta Pedro:\n—Simon, ¿umawküleymi am? ¿Kiñe ora rewall anta pepi trepelelaymi? 38Trepewkülemün ka ngillatulemün tamün famtukungenoael ta wesake dungu mew. Eymün ta pilefuymün tamün femael kümeke dungu, welu tamün kuerpu yafüngelay.\n39Fey wiñome amutuy, ka ngillatupuy feychi dungun mew müten. 40Fey wiñomelu, ka pepatufi ñi umawkülen tañi küla disipulu, tañi nge kisutu umernagmekelu am fente tañi küpa umawtun engün. Fey kimlay engün chem tañi llowdunguael.\n41Küla rupachi mew wiñotuy Jesus, fey feypifi tañi küla disipulu:\n—¿Amuley am tamün umawkülen ka tamün kansatulen? Yochi tati. Dew puwi tañi chalintukungeael tati Wentrukünuwpalu tati pu yafkafe mew. 42Witrapüramün. Amuiñ. Fülpay dewma tati wentru ngünen mew ñi wültukuaetew.\nPüresungey ta Jesus\n(Matew 26.47-56; Luka 22.47-53; Juan 18.3-12)\n43Petu dungumekelu ta Jesus, fey Juda, kiñe tati pu mari epu disipulu, akuy kompañuwkülen fentren che engün pepikawkülelu wayki mew ka mamüll. Küpay engün ñi werküetew mew tati pu longkolelu ti pu saserdote mew, ti pu kimeltukelu Moyse ñi ley dungu ka tati pu putrem fütake judiu. 44Juda, tati ellka chalintukuaetew, feypirkeeyew engün chumngechi ñi femael, feypilen mew: “Chuchi iñche tañi truyupuael, fey tati. Püresuafimün ka küme trarilen yeafimün.” 45Feymew Juda fülkonpuy ta Jesus mew ka feypifi:\nFey truyufi. 46Feymew nüngey ta Jesus ka püresungey.\n47Welu kiñe tati mülelu tiye mew entupay tañi wayki, fey katrünentuñmafi tañi kiñe pilun tati Wünen Longko Saserdote tañi kona.\n48Feymew Jesus ramtufi tati pu che:\n—¿Chem mew am küpalnieymün ta wayki ka nünieymün mamüll tamün püresumuafiel, iñche ta kiñe malochefengelu reke? 49Fill antü müleken ta eymün iñchiñ. Kimeltumekeken ta ngillatuwe ruka mew, fey chumkawnorume püresumukelafun. Welu tüfa femngechi femi tañi mupiael ñi chumngechi wirikonkülen ti dungu ta Wirin Chillka mew.\n50Fey Jesus kom ñi pu disipulu kisukünueyew, ka lefmawi engün. 51Welu kiñe weche wentru ta inanieeyew, kiñe safana mew müten ta munuluwküley. Fey tüfa ta nüngey, 52welu ta kisu neykümkünufi tati safana, fey triltrangkülen lefmawi.\nJesus niengepuy chew trawüluwküley ti fütake judiu wentru\n(Matew 26.57-68; Luka 22.54-55, 63-71; Juan 18.13-14, 19-24)\n53Feymew yengey ta Jesus tati Wünen Longko Saserdote mew, fey trawüluwi engün kom tati pu longkolelu tati pu saserdote mew, ka tati pu putrem fütakeche ka ti pu kimeltukelu Moyse ñi ley dungu. 54Pedro alü kamapu inanieeyew ka konpuy ti Wünen Longko Saserdote tañi itrotripa ti wülngin ruka mew. Fey anükünuwpuy tati pu llüwatulekelu engün ta ngillatuwe ruka mew, fey eñumtuley ta inaltu kütral.\n55Fey ti pu longkolelu ti pu saserdote mew ka kom tati putremke judiu kintukadungulelfi engün ta Jesus ñi kondenayafiel ka ñi langümafiel, welu ta perkelay engün chem koyla dungu rume ñi witrantulelafiel. 56Rume fentren che ta puwürkey tañi dalluntukuafiel re koylake dungu mew ta Jesus, welu kakerumey ñi dungu engün, feymew chaflay ñi dallupuel engün. 57Kiñekentu ta witrapüray, fey dalluntukufi ta re koylake dungu mew, feypilen mew:\n58—Iñchiñ ta allküñmakefiyiñ tañi feypin: ‘Iñche ta teyfüafiñ ta tüfachi ngillatuwe ruka tati pu che ñi dewmael, fey küla antü mew witrañpüramtuan ta kangelu ngillatuwe ruka che tañi dewmanoel.’\n59Welu kisu engün tañi feypintukuelchi dungu trüruwlay.\n60Feymew tati Wünen Longko Saserdote witrapüray kom che tañi adkiñ mew, fey ramtufi ta Jesus:\n—¿Kiñe dungu rume llowdungulayaymi am? ¿Chem dungu am tati tami feypintukumekengen?\n61Welu Jesus ñüküfküley müten. Kiñe dungu no rume llowdungulay. Fey ti Wünen Longko Saserdote ka wiñome ramtufi ta Jesus:\n—¿Eymi am tati Cristo, tati fütra küme felenngechi Ngünechen tañi Fotüm?\n62Jesus ta feypi:\n—May, iñche tati. Fey eymün ta peafimün tati Wentrukünuwpalu anülelu tati kom pepiluwünngechi Ngünechen ñi man püle ka ñi küpayael ta kallfü wenu tromü mew.\n63Feymew tati Wünen Longko Saserdote wikürkay tañi takuwün ñi kimfaluwael ñi fente lladkün, fey feypi:\n—Fey tüfa tañi feypin mew duamtuwelaiñ chem dungu no rume tañi feypingeael. 64Eymün allküñmafimün tañi feypiel. Rume wesa dunguy ta Ngünechen mew. ¿Chumngentufimün kay?\nFey kom kiñewi engün ñi “yafkay” ñi piafiel ka ñi “langümngepe” ñi piael engün. 65Kiñekentu eluwi engün tañi tofkütuafiel, ka takuñmangey tañi nge ka wülelfi engün, ka feypiniefi:\n—¡Feypinge iney am ta wülelpeeymew!\nFey tati pu llüwatulekelu ngillatuwe ruka mew wülelkafi ta Jesus.\n(Matew 26.69-75; Luka 22.56-62; Juan 18.15-18, 25-27)\n66Pedro ta müley nageltu ti lepün ruka mew. Feymew akuy kiñe domo ti küdawelkefilu tati Wünen Longko Saserdote. 67Fey pefilu ta Pedro, eñumtumekelu ta ina kütral, leliniewefi ka feypifi ta Pedro:\n—Eymi ta ka miyawkeymi ta Jesus eymu, tati Nasaret tuwchi wentru.\n68Pedro ta llumumay, feypilen mew:\n—Kimlafiñ tati. Ka kimlan rume tami chem pipen.\nFey tripay wekuntu, itrotripa wülngiñ. Feymew kakaray kiñe alka.+ 69Fey ti küdawkechi domo ka pefi ta Pedro, fey eluwi ñi feypiafiel tati kakelu pu che:\n—Fey tüfa ta miyawkey Jesus engu.\n70Welu Pedro ka wiñome “kimlafiñ” pi. Ka pichi alün mew, tati pu che müleyelu tüfey mew ka wiñome feypifi engün ta Pedro:\n—Rüfngey eymi ta Jesus ñi kompañ, ka femngechi Galilea tuwünche ta eymi. Ka tami dungun kütu femngerumey kisu reke.+\n71Feymew Pedro eluwi tañi wesa dunguael ka ñi kuyalltuael, feypilen mew:\n—¡Kimlafiñ ta tüfeychi wentru eymün tamün nütramyepeel!\n72Feychi lelen mew müten kakaray ta alka epu rupachi, fey Pedro tukulpay ñi feypikünuetew ta Jesus: “Petu ñi epuchi kakaranon+ ta alka, küla rupachi ta ‘kimlafiñ’ piaymi.” Fey eluwi tañi ngümakawael.


Trür adkünukelu wünen siglo mu\nPetu papeltumekey ti chillka werkülu tati trür adkünukelu\nWünen siglo mew, “tati pu apostol ka tati pu [...] longkolelu” Jerusalen waria mu kiñe pichin trokiñche trür adkünukelu mu konkefuyngün, tüfa engün dunguñpefingün tati pu dullingechi (ngümintungechi) kristiano dullial kiñe falin dungu (Hecho 15:2). Tüfa engün inaduamkefuyngün ti Wirin Chillka, ka eluwkefuyngün ñi ngüyülaetew Ngünechen ñi lif küme püllü dullial (ngümintual) kiñe dungu (Hecho 15:25). Ka famngechi femkey ti Kiñewkülechi Ngünenielu fanten mu.\nChaw Ngünechen femkey ñi ayükeelchi dungu ti Kiñewkülechi Ngünenielu mu. Tati pu dullingechi peñi koneltulelu ti Kiñewkülechi Ngünenielu mu müna duamkefingün ta Biblia, ka küme kimingün Ngünechen ñi dungu ka chumngechi adkünual fill dungu mu. Fill semana mu trawüluwkeyngün tañi inaduamal chem ñi duamnien tati pu peñi ka lamngen wall Mapu püle mülelu. Chumngechi femngekefuy wünen siglo mew, wülkeyngün ngülamtun Biblia mu küpalu, ka kimelelkefingün tati trawünche chillka mu, witran-ngepakechi longkolelu kam kake peñi mew. Femngechi kellukeyngün Ngünechen ñi pu che kiñewküleal tañi rakiduamün mu engün ka tañi chumken mew (Hecho 16:4, 5). Kafey pepikakeyngün ñi wülngeal Ngünechen ñi kimün, yafültukukefingün kom pu peñi ka lamngen tañi wünekünual ti amuldungun tañi mongen mew, ka ngüneymakeyngün chumngechi kiñeke adümkechi wentru elfalkünungen ñi longkoleal.\nInakeyngün Ngünechen ñi lif küme püllü ñi ngüyülün. Tati Kiñewkülechi Ngünenielu inakey tañi ngüyülaetew Chaw Ngünechen Jewba ka Jesu, longkolelu am trawünche mew (1 Korintio 11:3; Efesio 5:23). Tüfa engün ülmen ñidol trokiwkülelayngün Ngünechen ñi trawünche mew. Kakelu pu dullingelu (ngümintungelu) reke, ti Kiñewkülechi Ngünenielu “yamüñmakefi Ngünechen ñi Korderu”, Jesu llemay (Apokalipsi 14:4). Tüfa engün müna mañumkeyngün taiñ ngillatuael kidu engün mu.\nWünen siglo mu, ¿iney engün koneltukefuyngün tati trür adkünukelu mew?\nFanten mu, ¿chumngechi inakey Ngünechen ñi ngüyülaetew tati Kiñewkülechi Ngünenielu?\nPapeltuafimi Hecho 15:1-35 ka peaymi chumngechi tati Wirin Chillka ka tati lif küme püllü ñi kelluetew ti trür adkünukelu, küme elkünuy kiñe traftu dungu wünen siglo mu.\n¿Chumngelu am Charles Taze Russell elkünulay kiñe we religion?


Juan 11 ARNNT - Mülerkey kiñe kutrankülechi wentru - Bible Search\nLasaru tañi lan\n1Mülerkey kiñe kutrankülechi wentru Lasaru pingelu, Betania waria mew Maria ka Marta ñi lamngen. 2Fey tüfachi Maria, Lasaru ñi lamngen, tati domo ürke tukulelfilu perfume Ñidol tañi namun mew, ka piwümeltufilu kisu ñi tünay longko mew. 3Femngechi tati epu lamngenwen feypifalfi engu ta Jesus:\n—Ñidol, eymi tami weni ta kutranküley.\n4Jesus, kimlu tüfachi dungu, feypi:\n—Tüfachi kutran ta rumel langümlayaeyew, welu kümeay tañi pengelngeael Ngünechen ñi fütra pepiluwün, ka femngechi ta Ngünechen ñi Fotüm tañi fütra pepiluwünngen.\n5Jesus rume piwkeyeniefuy ta Marta ka Maria ñi domo lamngen ka Lasaru, 6welu feypingelu ta Lasaru ñi kutrankülen ka mülewerkey epu antü chew ñi mülepuelchi lelfün mew. 7Feymew wüla feypifi kisu ñi pu disipulu:\n—Ka kiñe rupa amuiñ ta Judea mew.\n8Ti pu disipulu feypieyew:\n—Kimeltufe, newe chumül müten nga tati pu judiu mülelu üyechi trokiñ mapu mew, ayüfuy engün tami langümafetew re kura mew. ¿Ka wiñome küpa amuymi ta üyew?\n—¿Feyngelay anta antü ñi nien ta mari epu ora? Fey kiñe che miyawiyüm ta antü ñi pelon mew, mutrurkelay, fey peniefilu am ta pelon ñi mülen ta tüfachi mapu mew. 10Welu kiñe che miyawle ta pun, mutrurafuy, fey am nienolu ta pelon.\n11Ka amul feypiley:\n—Taiñ weni Lasaru ta dew umawtuy, fey amuan tañi trepelmetuafiel.\n12Fey ti pu disipulu feypieyew:\n—Ñidol, fey kisu küme umawkülele, kisu mongetuay. 13Welu tüfey ñi feypiel ta Jesus fey ñi dew lan ta Lasaru, welu ti pu disipulu rakiduamingün ñi dungumeken re tati umawtun mew. 14Feymew Jesus fente küme feypi wüla:\n—Lasaru ta dew lay. 15Fey iñche rume ayüwkülen tañi mülenon mew ta üyew, fey femngechi doy kümelu am ta eymünngealu tamün feyentuael. Welu amuiñ taiñ pemeafiel.\n16Feymew Tomas, tati epuntun pingelu, feypifi ti kakelu pu disipulu:\n—Iñchiñ ka amuaiñ taiñ layael Jesus iñchiñ.\nJesus, tati wiñomongeltukefilu ta kakelu che ka tati wülkelu mongen\n17Fey Jesus puwlu, kimpuy meli antü ñi dew rüngalngen ta Lasaru. 18Betania waria mülerkey Jerusalen ñi fülpüle kiñe küla kilometro, 19fey rume fentren judiu longkolelu amurkey engün ñi witranngemeael ta Marta ka Maria mew, tañi yafüldungumeafiel ñi lan mew kisu engu ñi lamngen.\n20Feymew Marta kimlu ta Jesus ñi fülpan, tripay ñi llowmeafiel, welu Maria mülewey ruka mew. 21Fey Marta feypifi ta Jesus:\n—Ñidol, eymi mülekefulmi tüfa mew, iñche ñi lamngen lalayafuy. 22Welu iñche kimnien fachantü Ngünechen ta eluafeymew tami ngillatufielchi dungu.\n—Eymi tami lamngen ta wiñomongetuay.\n—May, dew kimnien tañi wiñomongetuael, feychi tati pu la wiñomongetule ti afaelchi antü mew.\n25Feymew Jesus feypieyew:\n—Iñche mew müley ta wiñomongetun ka tati mongen. Tati feyentulu iñche mew, tunte lallefule rume, mongetuay. 26Fey kom tüfeychi petu mongelelu ka feyentulele iñche mew chumkawnorume lalayay. ¿Feyentuymi kay tüfachi dungu?\n—May, Ñidol, iñche feyentun eymi tami Cristongen, Ngünechen tañi Fotüm, tati felelu ñi küpayael ta mapu mew ―pi.\nJesus amuy eltun mew ñi pemeafiel Lasaru ñi küfwe\n28Fey dew feypilu tüfachi dungu, Marta amuy ñi mütrümafiel ñi lamngen Maria, fey ellka feypifi:\n—Tati kimeltufe ta mülepay tüfa mew ka ‘küpape’ pieymew.\n29Fey pürüm ka müten allkülu, Maria witrapüray ka amuy ñi pemeafiel ta Jesus. 30Jesus petu konpurkelay tati waria mew, mülerkey ti lelfün mew chew ñi pewün ta Marta engu. 31Fey pengelu Maria ñi witrapüran ka ñi rume matu tripan, fey ti pu judiu mülepalu kisu ñi ruka mew, tañi yafülpapeetew, inaeyew, rakiduamlu engün am ñi amuael ta Maria ti küfwe mew ñi ngümameael.\n32Feymew puwlu Maria chew ñi mülemum ta Jesus, lukunagpuy kisu ñi namun püle, fey feypi:\n—Ñidol, mülekefulmi tüfa mew, iñche ñi lamngen lalayafuy.\n33Jesus, ka femngechi pefilu ti pu judiu ñi ngüman puwyelu Maria engün, rume fütra kutrantupiwkey ka weñangkünagi, 34feymew ramtufi:\n—¿Chem eltun mew elmefimün?\n—Küpange, Ñidol, tami peafiel.\n35Fey Jesus ngümay.\n36Feymew ti pu judiu feypingün:\n—¡Leliwülfimün, müna piwkeyerkefuy tati!\n37Welu kiñekentu ti pu judiu feypiyey:\n—Tüfa nga peloltufi tati pu trawma, fey ¿pepilpelayafuy may ñi lanoafel ta Lasaru?\nJesus wiñomongeltufi ta Lasaru\n38Jesus, ka wiñome rume fütra müleweduamkülewey, fey fülkonpuy ti küfwe mew. Kiñe lolo ürke, fey ñi konwe takulerkey kiñe kura mew. 39Jesus feypi:\n—Kiñe püle nentufimün ti kura.\nMarta tati la ñi lamngen feypi:\n—Ñidol, dew wesa nümüpelay tati, meli antülu am ñi tukukünungeel küfwe mew.\n—¿Feypipelaeyu ama, eymi feyentulmi, peaymi ta Ngünechen ñi fütra pepiluwün?\n41Fey kiñe püle nentungey ti kura. Jesus lelipüray wenu mapu, fey feypi:\n—Chaw Ngünechen, mañumtueyu eymi am allkütuñmakefiel ñi ngillatun. 42Iñche kimnien rumel tami allkütukefiel, welu feypieyu tañi küme nor duamam tüfachi pu che mülelu tüfa mew femngechi ñi feyentuael engün eymi tami werküfiel.\n43Fey dew feypilu tüfa, wirari:\n—¡Lasaru, tripatunge tüfey mew!\n44Fey ti dew lafulu tripapatuy, ñi epu kuwü ka ñi epu namun trariley kiñe pañu mew ka ñi ange munulküley kiñe safana mew, fey Jesus feypi:\n—Nentupürolfimün ka elufimün ñi amutuael.\nTrürümkalngey ñi püresungeael ta Jesus\n(Matew 26.1-5; Marku 14.1-2; Luka 22.1-2)\n45Fey Lasaru ñi wiñomongetun mew, feyentuy rume fentren pu judiu longkolelu tati amuyelu ñi yafülmeafiel ta Maria, fey pefilu engün am ñi femün ta Jesus. 46Welu kakelu pu judiu, tati feyentunolu, amuy engün ta Jerusalen ñi pemeafiel ti pu farisew, fey nütramelpufi engün ta Jesus tañi femün. 47Feymew ti pu farisew ka ti pu longkolelu tati pu saserdote mew, trawülfi engün tati longkolechi putrem fütake judiu,+ fey feypifingün:\n—¿Chem chumaiñ am? Tüfachi wentru ta femmekey rume fentren afmatufalchi dungu. 48Fey elukünufiliyiñ ñi femmekeael ti afmatufal dungu itrokom che feyentuay kisu mew, fey ti pu romache ñi awtoridad küpayay engün ka teyfükayafingün taiñ ngillatuwe ruka ka langümafi kom che mülelu taiñ trokiñ mapu mew.\n49Feymew ta kiñe kisu engün, Kayfas pingelu, fey tüfa wünen longkolerkey pu saserdote+ mew tüyechi tripantu, fey Kayfas feypieyew engün:\n—Eymün ta kimlaymün chem no rume. 50Ka ngüneduamkelaymün rume tañi doy kümeael eymünngealu ñi layael kiñe wentru müten tati waria che mew, welu tañi lanoael kom che mülelu taiñ trokiñ mapu mew ―pi.\n51Welu Kayfas feypilay tüfa re kisu tañi ngünewün mew, fey kisu am longkolerkelu ti pu saserdote mew tüfeychi tripantu, famngechi feypi Ngünechen tañi femngechi rakiduameletew, Jesus tañi layael tati pu judiu ñi trokiñche mew. 52Fey tüfachi trokiñche mew müten ürke no, welu may ka femngechi tañi trawültuafiel itrokom ta Ngünechen ñi pu yall tati kom chüf mapu mülelu. 53Feymew tüyechi antü mew müten tati longkolelu pu judiu mew adkünuyngün ñi langümafiel ta Jesus.\n54Feymew ta Jesus doy miyawelay ti longkolechi pu judiu ñi adkiñ mew. Tripatuy ta Judea trokiñ mapu mew, fey amutuy kiñe lelfün mülelu tati uwe mapu mew, kiñe waria mew Efrain pingelu. Üyew mülewepuy kisu ñi pu disipulu engün.\n55Pülleleparkey dewma ti pu judiu ñi Paskua kawiñ antü, fey rume fentren che müleyechi waria mew amuyey ta Jerusalen ñi müngeltuafiel femngechi ñi wüne femael tati wimtun liftuwün dungu petu ñi akunon ta Paskua kawiñ. 56Miyawürkey engün ñi kintuyawülfiel ta Jesus, fey welukonke ramtuwingün ti ngillatuwe ruka mew:\n—¿Chem pimün kay? ¿Küpapeay may tüfachi kawiñ mew kam femlayay chey?\n57Fey ti pu farisew ka ti pu longkolelu ti pu saserdote mew feypikünufi ti pu che femngechi tañi feypiael iney rume kimle chew ñi mülen ta Jesus, femngechi tañi püresuafiel engün.


Luka 12 ARNNT - Fey petu trawüluwlu rume fentren che, - Bible Search\nJesus kimeltuy ñi kümenon tati koyla ngünenngen\n1Fey petu trawüluwlu rume fentren che, rume fentren trawüluwkülelu engün am welukonke rültrekamekewi engün. Jesus eluwi ñi dunguael, fey wünelu mew leliwülfi ñi pu disipulu, fey feypifi: “Kuñiwtukuwmün tati pu farisew ñi kimeltun mew, tüfachi dungu mew llemay kisu engün tañi koyla ngünen kimeltun lefawra reke feley. 2Ngelay ta chem ellkan dungu rume tañi kimngenoael, ka chem no rume küme ellkalelu tañi pengenoael. 3Feymew llemay eymün tamün feypikeel dumiñ mew, allkütungeay pelon antü mew. Ka tamün ellka dungukeel rakümkülechi ruka mew, wirarün mew feypingetuay wente ruka kütu.\nIney müngell tañi llükangeael\n4“Eymün llemay, iñche ñi pu weni, feypiwayiñ tamün llükanoafiel ta tüfeychi pu che tati ayükelu tamün langümaetew. Dew femle ngelayay ñi doy chumafel. 5Welu iñche ta feypiwayiñ iney müngell tamün llükayafiel: tati dew müntuñmafilu ñi mongen ta che ka niey pepiluwün tañi tukuafiel ta kütral mapu mew. Fey may ta llükakeafimün.\n6“¿Fendengekelay anta kechu pichike üñüm epu pichike moneda mew? Welu femngellefule rume, tüfachi pichike üñüm kiñe no rume ngüyünielaeyew ta Ngünechen. 7Welu ta eymün müngell, kom tamün nieelchi kal longko kütu kake kiñeke rakinieñmangeymün. Feymew llükalekilmün. Eymün ta doy faliymün fentren pichike üñüm mew.\nTati yewentukunofilu ta Jesucristo ti pu che mew\n(Matew 10.32-33; 12.32; 10.19-20)\n8“Fey iñche ta feypiwayiñ iney rume yewentukunoelimew tañi nütramyeaetew tati pu che mew, ka femngechi ti Wentrukünuwpalu yewentukulayaeyew tañi nütramyeaetew ta Ngünechen ñi pu werken püllü mew. 9Welu tañi llumumaetew ta iñche tati pu che mew, ka femngechi llumumayafiñ Ngünechen ñi pu werken püllü mew. 10Ngünechen ta wiñoduamatuafi tüfeychi wesa yafkalu kütu ti Wentrukünuwpalu mew, welu wiñoduamatulayafi tati kayñetudungufilu tati Lif Küme Püllü.\n11“Fey eymün yengelmün tati sinagoga mew, ka tüfeychi pu kues mew ka ti pu awtoridad mew, fey pellkelayaymün chumngechi tamün kisutu dunguñpewael ka tamün chem piael. 12Fey akule ti antü tamün dunguael, tati Lif Küme Püllü kelluaeymünmew tamün chem piael.”\nTüfey ñi kuñiwünngen ta fentren chemkün\n13Fey kiñe wentru mülelu tati trokiñche mew, feypifi ta Jesus:\n—Kimeltufe, feypifinge ñi peñi tañi eluaetew iñche ñi koneltuleelchi chemkün.\n14Feymew llowdungueyew ta Jesus:\n—Weni, ¿iney anta kueskünuenew femngechi ñi wüdamelafiel eymün tamün nieelchi chemkün?\n15Ka femngechi feypi:\n—Kuñiwtukuwaymün ta eymün kom diñmatun dungu mew. Che ñi mongen ta kümelkalekelay tañi nien mew müten ta fentren chemkün.\n16Feymew Jesus nütramelfi tüfachi adkünu dungu: “Mülekefuy kiñe riku wentru, fey ñi nganelchi ketran kisu ñi mapu mew rume küme walüngmay. 17Fey ti riku wentru eluwi ñi rakiduamael: ‘¿Chuman chey? Nielan chew ñi elkünuael tañi fün ketran.’\n18“Fey kisutu feypiwi: ‘Dew kimün tañi chumael. Teyfükayan tañi nieelchi pu kakon, fey ka dewmatuan doy alükechi kakon, fey tüfey mew elkünuan tañi fün ketran ka kom tañi nieelchi chemkün. 19Feymew ka kisutu feypiwan: Iñche, rume fentren chemkün ellkanien rume fentren tripantungealu. Kansatunge, inge, putunge ka ayüwkülenge.’\n20“Welu Ngünechen feypieyew: ‘Wedwed wentru, tüfachi pun müten eymi ta layaymi, fey tami ellkanieelchi chemkün ruka mew, ¿ineyngealu kay?’\n21“Femngechi dungu mew ta rupakey tati wentru ngülümkelu fentren chemkün kisungealu müten, welu pofrengey ta Ngünechen mew.”\nNgünechen kisukünukelafi ñi pu yall\n22Feymew Jesus ka feypifi ñi pu disipulu: “Tüfachi dungu feypiwayiñ: fill rakiduamkülekilmün chumngechi tamün iyael ka chem tamün mongeluwküleael ka ti takuwün mew rume tamün tukuael. 23Mongen doy faliy ta iyael mew, ka femngechi ta kuerpu doy faliy tati takuwün mew. 24Ngüneduamfimün tati yeku pingechi üñüm. Ngankelay ka kosechakelay, ka nielay kakon, welu Ngünechen eluniekeeyew ta iyael. ¡Doy faliymün ta eymün tati pu üñüm mew! 25Welu ka femngechi tunte ayüllefule rume kiñe che, ¿iney am rume fill rakiduamkülele, doy alüntupeafuy may ñi mongen kiñe ora rewall?+ 26Eymün ta pepiluwkenolmün tamün femael pichin dungu, ¿fey chumngelu am fente diñmatukefimün ti kakelu chemkün?\n27“Ngüneduamfimün chumngechi ñi tremken tati pu rayen. Küdawkelayngün rume ka füwkelayngün rume, welu iñche feypiwayiñ tati longko ülmen Salomon rume, kom tañi nieelchi kümeke takuwün mew, tüfachi pu rayen mew trürlafi. 28Ngünechen eluniefi ñi tremküleael ti kachu. Fachantü müley lelfün mew, welu wüle lüpümtukukünungeay kütral mew, ¡fey doyelchi eluaeymünmew tamün tukutuwael, eymün, chi pu che newe mupiltulenolu! 29Feymew llemay, ngelay tamün fill rakiduamküleael chem tamün iyael ka chem tamün pütokoael. 30Fey kom tüfachi dungu mew rume küdaweluwkey kom chüf mapu mülechi pu che, welu eymün nieymün kiñe Chaw dew kimnielu tamün duamtuel. 31Doyümnieafimün Ngünechen tañi longko ülmenngen, fey kom tamün duamtunieel ka femngechi llowaymün wüla.\n32“Llükalekilmün, iñche ñi pu ufisa reke felelu. Eymün ta pichinngeymün, welu ta Chaw Ngünechen kisu ñi kuñillchen mew, ayüley tamün eluaetew kisu ñi ülmen mülewe. 33Fendefimün tamün nieelchi chemkün, fey eluafimün tati duamtunielu. Dewmamün tati folson lludkenolu, tati afkenochi küme felen wenu mapu mew, chew ta puwkelay weñefe ka ngelay chem üñfew no rume. 34Fey chew müley tamün küme felen, fey mew puwküleay tamün rakiduam.\nFeley tamün pewütuwküleael\n35“Pewütuwkülemün, tukutuwkülemün ka üykülepe tamün pelontuwe. 36Kiñe kona reke üngümnielu tañi wiñometuael ti ülmen wentru kiñe mafüwün mew, tañi nülalafiel ta wülngiñ dungupatule müten wekuntu wülngiñ mew. 37Sakinngeay tati kona akule ti ülmen wentru, fey pepaeliyew ñi pewütuwkülen. Rüf dungu mew tati ülmen wentru anümaeyew ti mesa mew ka eluway ñi poyeaetew ka ñi eluaetew ti iyael. 38Sakinngeay ti kona, fey pengepale ñi trepelen tunte rangi punngeay rume ka tunte epe wünngeay rume. 39Tüfachi dungu küme ngüneduamfimün: tati ngen ruka kimfule tunte pun ñi akuael ti weñefe, elulayafuy ñi nülañmangeael ñi wülngiñ ruka tañi weñengeael. 40Eymün kafey pewütuwküleaymün, fey ti Wentrukünuwpalu küpayay ti ora mew tamün doy üngümnienofiel mew.”\n41Fey ramtueyew ta Pedro:\n—Ñidol, ¿nütramelfimi tüfachi adkünu dungu iñchiñngealu müten, kam kakelu chengealu kay?\n42Feymew Ñidol feypi: “¿Iney am tati küme puwtulechi longko, fey kisu tañi ülmen wentru kom elfalkünueyew tañi nieelchi chemkün ta ruka mew, fey akutule tunte antü rume tañi elufemafiel tati iyael? 43Sakinngeay tüfeychi kona akule ñi ülmen nieelchi wentru akule ka pepaeliyew ñi küme küdawkülen. 44Rüf dungu mew feypiwayiñ tati ülmen wentru elfalkünuaeyew kom ñi nieelchi chemkün kisu ñi ruka mew. 45Welu tüfeychi kona rakiduamle rume fentren mew wüla ñi akutuael ñi ülmen nieelchi wentru, fey eluwle ñi kutrankayafiel ti kakelu kona ka ti ngeñoda domo. 46Fey ti antü mew petu ñi üngümnienofiel ka ti ora ñi kimnoel akule ti ülmen wentru fey kutrankayaeyew, ka püresuntukukünuaeyew chumngechi femngekey tati wesa mongenngechi pu che.\n47“Tati kona kimnielu chem ayünien ti ülmen wentru, welu pewütuwkülenole ka müngeltunofile rume, fey tüfa kutrankangeay rume fentren wimakan mew. 48Welu ti kona fey ñi kimnon rume mekele ñi wesa femün, fey tüfa ta kutrankangeay, pichin wimakan mew müten. Tati rume fentren elungelu, ka femngechi doy fentren müley ñi wültuael: tati rume manelngelu, doyelchi may feley ñi wüldungutuael.\nJesus ñi duam müley püntülkawün\n49“Iñche ta küpan üyümafiel reke ta kütral kom mapu mew ka ¡ayülefun chey tañi üyküleael dewma! 50¡Iñche ta rupayan kiñe fütra kutrankawün mew! ¡Ka femngechi rume weñangkülen tüfachi dungu mew, fey dew rupali wüla tüfachi wesa kutrankawün dungu nor duamkületuan! 51¿Eymün anta feyentuleymün tañi küpalel ta küme tüngün ta mapu mew? Feypiwayiñ tañi femnon, welu may ñi küpayael püntülkawün iñche ñi duam. 52Tüfa amuleachi antü mew, kechu che kiñe reñmawen mew püntülkawküleay epu trokiñ mew, küla che kayñetunieafi ti epu che ka ti epu che kayñetunieeyew ti küla che. 53Tati chaw kayñetunieay ñi fotüm ka ti fotüm kayñetunieay ñi chaw. Tati ñuke kayñetunieay tañi domo püñeñ ka tati domo püñeñ kayñetunieay ñi ñuke. Tati kuse nanüng kayñetunieay ñi üllcha nanüng ka ti üllcha nanüng kayñetunieay tañi kuse nanüng.”\nNgüneduamlaymün iñche ñi mülepan eymün mew\n54Jesus ka feypifi tati pu che: “Eymün pefiyüm ti tromü ñi tripapan konwe antü püle, ‘mawünay tati’ pikeymün, fey femkey. 55Ka femngechi waywen kürüfiyüm, ‘kümengetuay’ pikeymün, fey femngechi femkey. 56¡Koyla ngünen che! Eymün küme kimnieymün tamün ngüneduamafiel ñi chumleken tati kallfü wenu ka nag mapu. ¿Fey chumngelu am ngüneduamlaymün chem dungu ñi mülen fantepu mew?\nKümelkawtumu tami kayñe eymu\n57“Fey ¿chumngelu am kisutu ngüneduamuwkelaymi ka tami femael ti nor dungu? 58Allkütumün tüfachi adkünu dungu: Fey iney rume amule tami wingkañmaaetew, fey amulmu tamu trafdunguael ti awtoridad mew, wüne küme nütramkayaymu petu tami puwnon kues mew, femngechi tami yengenoael ti kues mew. Femnolmi, ti kues wültukuaeymew ti pu soltaw mew, fey ti pu soltaw püresuntukuaeymew ti karsel mew. 59Iñche ta feypieyu: tripalayaymi tüye mew dew kullilmi wüla kom tami wesa femel.”


Biblia ñi feypin lan dungu mu\nTi Werken | Num. 3 2017\nPAPELTUAFUYMI acholi afrikáans albanés alemán amárico armenio aucano aymara azerí azerí (alfabeto cirílico) bashkir batako karo batako toba baulé becol biak birmano bislama búlgaro camboyano catalán cebuano checo chichewa chino cantonés (tradicional) chino mandarín (simplificado) chino mandarín (tradicional) chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu digor efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga garífuna georgiano griego groenlandés guaraní gujarati gun hausa hebreo hiligaynon hindi hiri motu hmong (blanco) holandés húngaro iban ibanag ibo ilocano indonesio inglés islandés isoko italiano japonés javanés kabiye kannada kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lhukonzo lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungun maratí maya mazateco de Huautla mongol more navajo nepalés nias niueano noruego nyaneka náhuatl de guerrero náhuatl de la huasteca náhuatl del norte de puebla oromo osético otetela pangasinán papiamento de aruba papiamento de curazao persa pidgin de las islas salomón polaco portugués de Brasil quechua ancashino quechua ayacuchano quechua boliviano quechua cuzqueño quichua de Imbabura rarotongués rumano runyankore ruso rutoro samoano sango saramacano sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tseltal tshiluba tsonga tsotsil turco twi tártaro ucraniano uhobo umbundú uruund vendal vietnamita wallisiano waray-waray wayuunaiki wolaita xhosa xitshwa yoruba zandé zulú árabe ñanya ñemba\nWÜNEN PAGINA ÑI PENGELNIEEL | BIBLIA ÑI FEYPIN MU: ¿CHEM RUPAKEY LAN DUNGU MU?\nBiblia nütramkalu Génesis mu chumngechi ñi tuwün ta mongen, pengeli Chaw Ngünechen ñi feypifiel ti wünen wentru Adan: “Iñmuaymi itrokom fün anümka müleyelu ti anümkawe mew, welu ikefilnge ti anümka wülkelu ñi kimngeael ti küme dungu ka ti wesa dungu. Ikefilnge tüyechi anümka ñi fün, fey ifilmi tati, rüf feyngey tami layael” (Génesis 2:16, 17). Tüfa küme kimfalkünuy ta Adan inaniefule ñi feypietew Chaw Dios, fey lalayafuy ka petu müleafuy Eden pingechi lof mu.\nWelu Adan doyümlay ñi allkütuafiel ta Chaw Ngünechen ka ñi rumel mongeleal, doy may famentufi ñi werküetew Chaw Dios ka ifi ti fün ñi inoafel tañi eluetew tañi domo Eva, ¡müna weda! (Génesis 3:1-6.) Ñi allkütunofiel ta Chaw Ngünechen wedalkakeeiñmu fantepu mu. Ti apostol Pablo kimfalkünuy tüfa: ‘Femngechi llemay, kiñe wentru mew müten müley ta kulpan mapu mew ka femngechi müley ta lan dungu. Fey tati lan dungu müley itrokom che mew, itrokom che kulpafengelu am’ (Romanu 5:12). Tüfachi wentru Adan tati. Welu, ¿chumngechi kulpay Adan? Ka ¿chumngelu tüfa yeeyew ñi layal?\nAdan kidu tañi ayün mu inanielay Ngünechen ñi feypin, femngechi kulpay (1 Juan 3:4). Ka chumngechi ñi feypifiel Chaw Dios ta Adan, tati kulpan ñi wülkeel lan dungu müten. Adan ka tañi pu küpanche allkütufule ta Chaw Dios ñi feypin, turpu kulpalayafuy ka lalayafuy no rume. Taiñ Fütra Chaw dewmalafi pu che ñi layal, doy may tañi rumel mongeleal engün.\nRüfkünu llemay, tati lan dungu “müley itrokom che mew”, chumngechi ñi feypin ta Biblia. Welu lan mu iñchiñ, ¿amulepey may taiñ mongelen? “Femi llemay” piafuy ta che, fey rakiduamkeyngün taiñ nien kiñe afkenochi am. Welu feyngefule tüfa, Ngünechen koylatulelfilu ta Adan trokiafuiñ. ¿Chumngelu am tüfa? Lan mu amulefule kañpüle taiñ mongelen, mupilayafuy Chaw Ngünechen ñi feypin tati kulpan ñi wülkeel lan dungu. Biblia ta feypi: “Ngünechen ngelay tañi koylatuael” (Ebrew 6:18). Ti Weküfü keta koylatulelfi ta Eva feypilu tüfa: “Feyngelay tamu layael” (Génesis 3:4).\nFeymu koylangelu am ti kimeltun taiñ niekeel kiñe lakenochi am, ¿chem rüf rupakey lan mu iñchiñ?\nBIBLIA KÜME KIMFALKÜNUKEY\nTi lifru Génesis nütramkalu ñi tuwün ta mongen feypi: “Feymew ta Ñidol Ngünechen widüfilu tati wentru, feytichi trufür mapu mew, ka pinguntukulelfilu neyen ñi yu mew, fey elurkefi ta mongen”. Ti dungu “elurkefi ta mongen” ebrew kewün mu feypi néfesch, tüfa küpa feypi “kiñe che neyelelu” (Génesis 2:7).\nFeymu llemay, Biblia küme kimfalkünuy pu che ñi nienon kiñe lakenochi am, doy may kiñe mongelechi che ürke. Fey chew kintulmi rume Biblia mu, pelayaymi ñi feypin “lakenochi am”.\nBiblia kimeltukelay pu che ñi nien kiñe lakenochi am, welu ¿chumngelu am fentren religion kimeltukey tüfa? Taiñ kimal ngüneduamaiñ ñi rupan kuyfi Egipto mu.\nKIÑE KOYLA KIMELTUN WEFPAY\nSiglo kechu petu ñi mülenon Jesus, Erodoto, kiñe nütramdungukelu Grecia mu, feypi pu egiptoche fey “pu wünen che kimeltukefulu ñi mülen kiñe lakenochi am”. Pu babiloniache ka feyentukefuyngün tüfa. Ka femngechi pu kimke wentru Grecia mapu mu amultukuyngün tüfachi kimeltun ka pürüm puwi kom mapu mu ñi ngünenieel ta Grecia, tüfa rupay 332 tripantu petu ñi mülenon Jesus, Alejandro Magno nüfilu Oriente Medio pingechi trokiñ mapu.\nChew kintulmi rume Biblia mu, pelayaymi ñi feypin “lakenochi am”\nTi wünen siglo taiñ mülen antü mu, mülefuy epu falin judio trokiñche, pu esenio ka pu fariseo, kimeltuyngün ti am ñi amulen tañi mongelen lan mu iñchiñ. Kiñe lifru feypi: “Pu judio kiñewingün pu greciache ñi rakiduam mu ka Platon tuwün-ngechi kimeltun mu, fey femngechi tuwi ti feyentun taiñ nieel kiñe lakenochi am” (The Jewish Encyclopedia). Ka kiñe nütramdungukelu wünen siglo mu, Josefo pingelu, feypi tüfachi kimeltun ñi küpanon Biblia mu, doy may tüfa ta “pu greciache tañi feyentun llemay”, fey re epew müten ñi nütramngekeel trokifi.\nGrecia tañi wimtun amulerpuy kakelu mapu mu, feymu pu kristianofaluwkelu ka inanieyngün tüfachi koyla kimeltun. Ti nütramdungukelu Jona Lendering pingelu, feypi: “Platon ñi kimeltun pengeli taiñ am ñi mülekefel kiñe doy küme lof mu ka fewla mületuy ti wedalkalechi Mapu mu. Tüfachi kimeltun kellukey ñi kiñewal Platon tuwün-ngechi rakiduam ka pu kristiano ñi feyentun”. Femngechi ti koyla kimeltun taiñ nieel kiñe lakenochi am küme lloweyew ti Iglesia kristiana, fey eluwingün ñi feyentual tüfa.\n“TI RÜFNGECHI DUNGU LIFREKÜNUTUAEYMÜNMEW”\nWünen siglo mu, ti apostol Pablo kimeldunguy tüfa: ‘Welu Ngünechen ñi newen fente küme feypiley epe puwle ñi akuael tati medin antü kiñeke che feyentuwelayafi ti rüf dungu, fey inatuafi engün tati koyla ngünen püllü, ka ti kimeltun ñi pepikael tati pu weküfü’ (1 Timotew 4:1). ¡Femtripay llemay tüfachi dungu! Ti kimeltun taiñ niekeel kiñe lakenochi am, fey tüfa kiñe “kimeltun ñi pepikael tati pu weküfü”. Tüfa tuwün-ngelay Biblia mu, doy may nüwküley kuyfi koylake kimeltun mu.\nJesus feypi kiñe müna küme dungu: “Kimafimün tati rüf dungu, fey ti rüfngechi dungu lifrekünutuaeymünmew” (Juan 8:32). Küme kimürpufiel mu Biblia tañi rüf dungu, famentukeiñ fillke kimeltun ka wimtun ñi amultukuel fentren religion wall Mapu mu, fey illamkakefi taiñ Wenu Chaw. Kafey Biblia tañi rüf dungu lifrekünukeeiñmu fillke wele dungu ka wimtun ñi niekeel pu che lan dungu mu (inaduamnge ti wichulechi dungu “ ¿Chumleketuy pu layelu?”).\nTaiñ Fütra Chaw dewmalafi pu che ñi mongeleal Mapu mu 70 kam 80 tripantu müten, fey ñi mülepual wenu mu kam chew ñi mülen pu püllü. Doy may, dewmafi kom pu che ñi rumel müleal Mapu mew ka ayüniefuy ñi chawyeaetew ka allkütuaetew engün. Chaw Ngünechen tañi ayükeel pengeli fente tañi piwkeyefiel kom pu che, fey femtripayay llemay (Malaquías 3:6). Kiñe wirintukulu Biblia feypi tüfachi ayüfal dungu Chaw Dios ñi kellun mu: “Tati pu norngechi che lloway ti Mapu ñi ngen-ngeal engün, ka rumel müleayngün fey mu” (Salmo 37:29).\nPu che, ¿rumel mongeleafuy may?\nKiñeke rupachi tripantu mu, pu ngüneduamkelu pefingün kiñeke anümka lafken mu, fey fentren tripantu müleyelu trokifingün, ka tunteñma tañi mongelen trürlaeyew chem no rume Mapu mu peno. Tüfachi anümka tuwi ti Posidonia oceanica pingechi anümka mu, ka fill püle müley ti fütra lafken mu puwlu España ta Chipre mu.\nTüfachi anümka mongeley fentren tripantu, welu ¿pu che kay? Kiñeke cientifico ngüneduamkelu ñi füchalerpun pu che, küme rakiduamkeyngün ñi doy pepi mongelerpual, fey ñi doy alün-ngetual ti mongen. Kiñe dungu, müley kiñe lifru ngüneduamkelu pu cientifico ñi kimürpun rupayechi tripantu tüfachi dungu mu. Welu petu kimfal-lay pu cientifico ñi kimürpun tañi rüf kelluafiel pu che tañi doy mongeleal.\nRüfkünu may, taiñ rumel mongeleal nüwkülelay ti ciencia mu, doy may taiñ Fütra Chaw mu, Jewba, Biblia feypilu kay: “Kisu am elunieetew ta mongen ta itrokom iñchiñ” (Hecho 17:25). Ka ngillatun mu, Jesus feypifi: “Fey tüfa lle tati rumel mongen: tami kimngeael eymi, tami kiñen rüfngechi Ngünechenngen ka Jesucristo, eymi tami werküelchi Fotüm” (Juan 17:3). Feymu llemay, newentuliyiñ taiñ kimafiel ka ayüwülafiel ta Chaw Jewba ka tañi Fotüm Jesukristo, fey elungeaiñ kümeke dungu rumel mew.\nPu ngüneduamkelu trokikefingün tüfachi anümka lafken mu fentreñma ñi mongelen\nBiblia küme kimfalkünuy pu layelu ñi mülen rüngan mew, fey üngümküley reke ñi wiñomongetual (Juan 5:28, 29). Kidu engün kutrankawkelayngün, fey “tati pu layelu chem dungu no rume kimwetukelayngün” (Eclesiastés 9:5). Jesus tañi kimeltun mu, trürümfi tati lan kiñe fütra umawtun mu (Juan 11:11-14). Feymu llemay, ngelay taiñ llükayafiel pu layelu ka yelelafiel chemkün no rume taiñ füreneaetew. Kidu engün kellulayafeiñmew ka wedalkalayafeiñmu no rume, “fey ngenolu am küdaw, adkünun, ngüneduamün, ka kimün rüngan küfwe mew” (Eclesiastés 9:10). Welu Chaw Dios wiñomongeltufile pu che, apümafi ti lan dungu ñi ngewenoal (1 Korintio 15:26, 55; Apokalipsi 21:4).\n¿Chumngelu manelfali Biblia ñi feypin?\nRüf rakiduamkeiñ Biblia ñi manelfalngen tañi feypin mu. ¿Chumngelu am? Ngüneduamnge tüfa:\nTrürümfal-lay ñi dewmaetew: Biblia niey 66 lifru, tüfa 40 wentru peno wirintukufi 1.600 tripantu mu, fey koni 1513 tripantu mu petu ñi mülenon Jesus ka fentepuy 98 tripantu püle taiñ mülen antü mew. Welu kom ñi feypin Biblia kiñewküley ka welulkadungukelay. Tüfa pengeli ñi dewmaetew Chaw Ngünechen, Kom Pepiluwün-ngelu. Kidu llemay kimelelfi pu wentru chem ñi wirintukual engün.\nRüfngey kuyfike rupan mu: Ñi nütramkakeel Biblia kiñewküley ti rupan dungu mu kimfalngelu ñi rüfngen. Kiñe lifru feypi: “Ti nütram nielu dakeluwün, ti leyenda ka koylake nütram feypingekey ñi rupan kañpüle ka feypingelay rume chumül ñi rupan, [...] welu Biblia ñi nütramkakeel küme kimfalkünuy chew ka chumül ñi rupan” (A Lawyer Examines the Bible).\nRüfngey ciencia dungu mu: Biblia kiñe ciencia lifru no tati, welu rüfngey ñi feypin nütramkalu ciencia dungu mew ka pengeli ñi petu kimkenoel pu che feychi antü mu. Kiñe dungu, kapitulo 13 ka 14 Levítico pingechi lifru mu, feypingey chumngechi ñi lifküleal pu israelche ñi kuerpu ka ñi ruka mu, ka ñi püntüleal pu weda kutrankülelu, tüfa ta feypingey fentren tripantu petu ñi kimnon pu che tüfachi dungu. Biblia ka nütramkakey ñi chingkülkülen ti Mapu ka ñi pültrülen reke fütra wenu mu, fey rupay fentren tripantu tañi kimürpual tüfa pu cientifico (Job 26:7; Isaías 40:22).\nTüfa ta kiñeke pengelün dungu müten taiñ kimeltukeetew ñi rüfngen Biblia ñi feypin: “Kom tati wirikonkülechi dungu ti Wirin Chillka mew wiringey Ngünechen tañi adkünuel ka ñi piel mew, feymew rume kümey ñi kimeltulngeael ta che ka ñi ngülamtungeael ti welulkawkülelu, ka yafülngeael ka ñi kimelngeael ta che” (2 Timotew 3:16).\nWÜNEN PAGINA ÑI PENGELNIEEL Kiñe ramtun adümfalngenolu\nWÜNEN PAGINA ÑI PENGELNIEEL Biblia ñi feypin lan dungu mu\nKiñe piwkeyen che weda kutranle ka nienolu lawen\nElias Hutter ka ñi afmatufalchi Biblia ebrew kewün mu\nTi doy pichi letra ebrew kewün mu kellukeeiñmu\nWirin dungu Chumngechi entual fillke papel TI WERKEN Num. 3 2017 | Biblia ñi feypin mu: ¿Chem rupakey lan dungu mu?\nAudio Chumngechi entual audio TI WERKEN Num. 3 2017 | Biblia ñi feypin mu: ¿Chem rupakey lan dungu mu?\nNum. 3 2017 | Biblia ñi feypin mu: ¿Chem rupakey lan dungu mu?\nTI WERKEN Num. 3 2017 | Biblia ñi feypin mu: ¿Chem rupakey lan dungu mu?\nLan mu pu che, ¿kañpüle mongelekepetuy may?


Samuel—Kiñe pichi wentru poyekefi Ngünechen | Biblia Nütram\n¡MÜNA küme ad niey tüfachi pichi wentru! ¿mupin pemay? Samuel pingey. Ka feychi wentru elkünuy ñi kuwü wente Samuel ñi longko mew, fey ta longko saserdote Israel mu, Eli pingey. Küpalfilu ti pichi wentru ta Eli mu, Samuel ñi pu chaw Elkana ka Ana pingeyngu.\nSamuel niey meli, kam kechu tripantu chi müten. Welu müleay Jewba ñi tolto ruka mew, Eli engu ka kakelu pu saserdote engün. ¿Chumngelu (chemu) am chi Elkana ka Ana küpali ñi pichi wentru Samuel ñi serfimekeafiel Jewba ti tolto ruka mew? Peafiyiñ.\nPichin tripantu, petu ñi rupanon tüfa, Ana müna weñangkülefuy. Felefuy tüfa, pepi ñi nienon kiñe püñeñ, ka rume ayüniey ñi nieal kiñe püñeñ. Fey mew kiñe antü witrankontumepelu Jewba ñi tolto ruka, ngillatufi: ‘¡Awem, Jewba, ngoymakeeli iñche! Eymi eluaeli kiñe wentru püñeñ (koñi), rüf feypikünuayu iñche eluayu, fey ñi serfiaetew kom ñi mongen mu.’\nJewba allkütuñmafi Ana ñi llellipun, ka rupay ti küyen choyüngey Samuel. Ana rume piwkeyefi tañi püñeñ, ka ellaka mu kimeltufi Jewba mew petu doy pichingelu. Feypifi ñi füta (afkadi): ‘Samuel niele doy tripantu, ka duamwenole iñche ñi dapiafiel (ngüneduamafiel), müchay müten yeafiñ ti fütra tolto ruka mew ñi serfimekepuafiel Jewba.’\nTüfa adentun mu, peiñ Ana ka Elkana ñi femün engu. Samuel müna ayüwküley ñi serfiafiel Jewba, tüfa mew Kidu ñi tolto ruka mew, ka ñi chaw ka ñi ñuke küme kimeltuelumu am Samuel. Fill tripantu ñi chaw ka ñi ñuke amukeyngu ñi poyeafiel tüfachi sakin tolto ruka mew, ka pemeafiel tañi yall. Ka fill tripantu, Ana küpalelkefi kiñe we takün nienolu kuwül, dewmalelkefi Samuel.\nRupay tripantu, ka Samuel petu serfimekey Jewba ñi fütra tolto ruka mew, ayüniefi ta Jewba ka pu che. Welu ti longko saserdote Eli ñi epu fotüm, Ofni ka Finea pingeyngu, weda che ngerkeyngu. Fey engu fentren wedalkamekeyngu, kafey femi engu kake che ñi feyentukelayafiel (müngeltukelayafiel) Ngünechen engün. Eli mülefuy ñi nentuafiel ñi saserdote ngen engu, welu femlay.\nWelu kom tüfachi wedake dungu rupamekey fütra tolto ruka mew, feychi weche wentru Samuel elkünulay ñi poyekeafiel Jewba. Welu alüñma rupay Jewba dungukelafi chem wentru no rume, pichin che am ñi rüf piwkeyeetew. Doy pichi tremlu Samuel, tüfa rupay.\nSamuel umawkülelu fütra tolto ruka mew, nepeleyew kiñe dungun. Kidu llowdunguy: ‘Faw mülen.’ Feymu witray, ka lef amuy chew ñi mülen Eli, ka feypifi: ‘Mütrümen, feymu lle faw mülepan.’\nWelu Eli wiñoldungueyew: ‘Iñche mütrümpelaeyu, wiño kudutunge.’ Feymu Samuel wiño kudutuy.\nFeymu ka wiño mütrümngey: ‘¡Samuel!’ feymu Samuel witratuy ka wiño amuy Eli mew. ‘Mütrümen, feymu lle faw mülepan,’ pi. Welu Eli wiñoldungueyew: ‘Iñche mütrümpelaeyu, fotüm. Wiño kudutunge.’ Feymu Samuel wiño kudutuy.\n‘¡Samuel!’ külachi mütrümeyew tati dungun. Fey mu Samuel lef amuy Eli mew. ‘Faw mülepan; fewla may müley tami mütrümfiel,’ pi. Fewla Eli dew kimi Jewba ñi mütrümetew. Feymu feypifi ta Samuel: ‘Ka kudutunge, ka mütrümelmu, müley tami feypial: “Dungunge Jewba, tami kona am allkütuley.”’\nKa mütrümlu Jewba, femngechi feypi Samuel. Fey mew Jewba feypifi ta Samuel, tañi kastigayafiel Eli ka ñi epu fotüm. Fey wüla rupachi antü, Ofni ka Finea kewapelu pu filisteo engün layngu, ka allkülu Eli ñi rupan feychi dungu, trananagi, chafküy ñi pel, feymu lay. Femngechi leg tripay Jewba ñi piel.\nSamuel tremi, ka Israel ñi inalechi kues ngerpuy. Füchalu Samuel, ti pu che feypieyew: ‘Dullinge (ngümintunge) kiñe rey taiñ ngünenieaetew.’ Samuel pilay, Jewba am ñi rüf rey engün. Welu Jewba feypieyew: ‘Allkütufinge ta pu che.’\nSamuel pelu kakelu che ñi rume (mütre) wedalkameken, amuley ñi femal kümeke dungu. ¿Eymi kay? ¿Femaymi may Samuel reke, ka amuleay tami küme femal?


PAPELTUAFUYMI abua acholi afrikáans akha albanés alemán altaico aluro amis amárico armenio aucano aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental camboyano catalán cebuano chabacano changana (mozambique) checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuukés chuvash cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata damara dangme danés dehu digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo idoma igede ilocano indonesio inglés ishan islandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) kekchí khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lahu lao lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas de quebec lenguaje de señas hondureño lenguaje de señas sudafricano lenie letón lhukonzo lingala lituano lomue luganda lunda luo luvale macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia ronga rumano runyankore ruso rutoro samoano sango sanguir saramacano sena sena sepulana serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco turcomano tuvaluano twi tártaro ucraniano uhobo uigur (alfabeto cirílico) uigur (alfabeto árabe) umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa xitshwa yapés yoruba zandé zapoteco del istmo zulú árabe ñanya ñemba\nBIBLIA pengeli ñi chum duamkülefel fentren che “iñchiñ reke trürlu” (Sant. 5:17). Kiñe tüfa, fey tati apostol Pablo. Kidu rüf piwke mu feypi: “Ayüniefel ñi femael ta kümeke dungu, welu tati wesake dungu elukelaenew ñi femael tati küme dungu. [...] ¡Awüngen may ta iñche!” (Rom. 7:21-24). Ka femngechi iñchiñ küdawtukeiñ taiñ weda femnoal, feymu tüngduamelkeeiñmu Pablo ñi feypiel.\nWelu Pablo ka nütramkay kiñe dungu ñi yafülduamelkeetew. ¿Chem dungu? Kidu feypi: ‘Ngünechen ñi Fotüm piwkeyeenew ka wüli ñi mongen iñche ñi duam mu’ (Gal. 2:20). Pablo rüf maneluwkefuy tüfa mu. Eymi kay, ¿ka femngechi rakiduamkeymi? Kiñeke mu epurume rakiduam nieafuymi.\nWeda duamkülelmi tami kulpan kuyfi mu, rakiduamafuymi chi tami piwkeyenoaetew Jewba ka tami perdonanoaetew. Ka doy küdawtuafuymi chi kimtukual Jesus ñi lapan eymi tami duam mu. Jesus, ¿ayüniepefuy may tami piwkentukuafiel ñi lapan eymi tami duam mu? Feyngele, ¿chem kelluaeymu tami rüf piwkentukuafiel tüfa? Wiñoldunguaiñ tüfachi epu ramtun.\nJESUS AYÜNIEY TAMI PIWKENTUKUAFIEL KIDU TAÑI LAN\nJesus rume ayüniey tami rüf piwkentukuafiel kidu ñi lapan eymi tami duam mu. ¿Chumngelu kimnieiñ tüfa? Rakiduamnge ti nütram mülelu ti lifru Luka mu. Kiñe wentru külafantukuley kiñe orkon mamüll mew inafülkülelu Jesus mu. Tüfachi wentru feypi ñi kulpanchengen. Fütra weda dungu fempelay kidu, feymu femngechi awükangey ka kastigangey. Fente tañi weda duamkülen tüfachi wentru, feypifi ta Jesus: ‘Akordayaen ta iñche, longko ülmenkületulmi’ (Luka 23:39-42; 23:43, TNM).\nJesus, ¿chem feypifi tüfeychi wentru? Kutrankawmekelu rume, Jesus leliwülfi ti wentru, fey ayelelfi ka feypikünufi: “Rüfkünu may feypieyu fachantü: müleaymi eymi iñchiw ti Küme Mülewe mew”. Jesus feypilafi tüfachi wentru tañi küpan ‘ñi wültukuael tañi mongen femngechi ñi lifrenentuafiel ta kom che ñi kulpan mew’, femngechi feypilafi llemay (Mat. 20:28). Doy may Jesus küme kimfalkünuy ñi layal tüfeychi wentru tañi duam mu. Feymu piwkeyenkechi feypifi: “Müleaymi eymi iñchiw”. Kafey femngechi pengelelfi ñi mongelerpual ti küme mülewe Mapu mu.\nTüfachi wentru serfirpulafi rume ta Chaw Ngünechen, welu Jesus ayüy feychi wentru ñi rüf piwkentukuafiel ñi lapan kidu tañi duam mu. Ka femngechi Jesus ayüniey kom pu che ñi piwkentukuafiel tañi lan kiduke ñi duam mu, doyelchi may pu kristiano serfikefilu ta Chaw Ngünechen. Feymu kulpaliyiñ rume kuyfi mu, ¿chem kelluaeiñmu taiñ piwkentukuafiel Jesus ñi lan iñchiñ mu?\n¿CHEM KELLUEYEW TA PABLO?\nJesus elfalkünufi ta Pablo ñi amuldungucheal, feymu Pablo kimniefuy Jesus ñi lan kidu ñi duam mu. ¿Chumngelu kimnieiñ tüfa? Pablo feypi: “Mañumtukefiñ taiñ Ñidol Jesucristo, fey eluenew ta newen, kimetew am iñche ñi rüf maneluwkülen ta kisu mew, feymew dullienew ñi poyeafiel kisu ñi küdaw mew, tunte kuyfi mew iñche rume wesa kayñetukefuiñ ta Cristo ñi küme dungu, inantukukayñetukefuiñ ka wesa lukatukefuiñ” (1 Tim. 1:12-14). Pablo elungey tüfachi falin küdaw femfulu rume wedake dungu kuyfi mu, feymu kimniefuy Jesus tañi kutranpiwkeyeetew, piwkeyenieetew ka manelkeetew. Ka femngechi Jesus elfalkünueiñmu kake kiñeke iñchiñ taiñ amuldungucheal (Mat. 28:19, 20). Tüfachi küdaw, ¿kellupeafeiñmu may taiñ piwkentukuafiel Jesus ñi lan iñchiñ taiñ duam mu?\nNgüneduamaiñ ñi rupan taiñ peñi Albert pingelu. Kidu we wiñotulu ñi poyeafiel ta Jewba, rupawyefuy 34 tripantu tañi wemünentungefel trawünche mu. Taiñ peñi Albert feypi: “Ngoymakelan (upekelan) tañi weda femel kuyfi. Welu amuldungun mu iñche, kimnien tañi elfalkünuetew Jesus tüfachi falin küdaw, chumngechi ñi elfalkünungeel ta Pablo. Tüfa yafülduamelkeenew ka kellukeenew tañi ayüwküleal tañi femkeel mu, tañi mongen mu ka kellukeenew ñi maneluwküleal ñi küme amuleal tañi mongen” (Sal. 51:3).\nFeypiafiyiñ kom che Jesus ñi kutranpiwkeyenieetew ka ñi piwkeyenieetew engün.\nKangelu peñi, Allan pingey, kewafengefuy ka fentren wedake dungu femkefuy. Welu weniyerpufi ta Jewba. Kidu feypi: “Ngoymakelan fente ñi wedalkakefel kakelu che. Kiñeke mu weñangkülkeenew tüfa. Welu tunte kulpalu rume, Chaw Jewba eluenew iñche ñi amuldungucheal. Feymu rume mañumniefiñ. Pefiel mu iñche chumngechi llowkey pu che tati kümeke dungu, kimtukuken fente ñi küme piwkengen ta Jewba ka ñi piwkeyecheken. Iñche rakiduamken, Chaw Ngünechen adnieenew tañi kelluafiel pu che wedake dungu femkelu, chumngechi ñi femkefel iñche”.\nKom newen mu amuldungucheliyiñ, kümeke dungu femaiñ ka küme rakiduam nieaiñ. Kafey tüfa kelluaeiñmu taiñ rüf kimnieal Jesus taiñ kutranpiwkeyenieetew, piwkeyenieetew ka manelnieetew kake kiñeke iñchiñ.\nJEWBA DOY ALÜY IÑCHIÑ TAIÑ PIWKE MEW\nPuwle wüla ñi afal ñi ngünenieel tati Weküfü, weda duamküleafuiñ wedake dungu mu taiñ femkefel kuyfi. Welu, ¿chem yafülduamelafeiñmu?\nKiñe lamngen, Jean pingey, epurume mongen yeniekefuy üllcha domongelu, feymu rume weda duamkey. Kidu feypi: “Rume yafülduamelkeenew kimfiel ‘Ngünechen doy alüy iñchiñ taiñ piwke mew’” (1 Juan 3:19, 20). Ka femngechi iñchiñ longkontukuliyiñ Jewba ka Jesus ñi kimnien taiñ kulpafe chengen, doy yafülduamküleaiñ. Longkontukuaiñ, Jesus wülpay ñi mongen ñi montulafiel pu kulpanchengelu wiñorakiduamtulu. Jewba ka Jesus tañi piwkeyechen mu adkünuyngu tañi femngechi femal (1 Tim. 1:15).\nKüme rakiduamnieaiñ Jesus ñi chumngechi trokikefiel pu kulpafengelu ka kom taiñ newen mu eluwaiñ taiñ amuldungual. Femngechi femliyiñ, rüf piwkentukuaiñ Jesus ñi lapan kake kiñeke iñchiñ mu. Fey Pablo reke feypiaiñ: Jesus “piwkeyeenew ka wüli ñi mongen iñche ñi duam mu”.